
Godina kuge 


Antonio Šiber 




Antonio Šiber: GODINA KUGE 



Antonio Šiber 
GODINA KUGE 


Vlastita naklada autora 

Grafičko i likovno oblikovanje 
Antonio Šiber 

Lektura 

Gordana Šiber 

Zagreb, 2020. 


Datum objavljivanja na mreži 
21. listopada 2020. 

Dostupno na 

http://antoniosiber.org/godina_kuge.html 


ISBN 978-953-48778-1-4 



Antonio Šiber 


Godina kuge 



Vlastita naklada 
Zagreb, 2020. 




Sadržaj 


Predgovor 

1. Zabilježeno po tekicama 

2. Okrajci 



Predgovor | I 

Predgovor 


Dvije tisuće dvadesete posvuda u svijetu su se čitale novine i dnevnici iz 
tisuću devetsto osamnaeste, devetnaeste i dvadesete. Tražilo se ima li štogod 
u njima što bi nam moglo nekako pomoći sto godina kasnije, kad se opet 
susretosmo s virusom koji je zaposjeo cijeli svijet, kao i onaj španjolske gripe. 
Našlo se zapravo mnogo toga sličnog ili čak jednakog. To je otrežnjujuća 
činjenica u ovo naše vrijeme, kad se gledamo unatrag, odmaknuli sto godina 
u trijumfalnom maršu civilizacije, i ugledasmo se manje-više jednaki, s istim 
maskama preko nosa i usta, s istom žudnjom za slobodom i zdravljem i sa 
sličnom nemoći naše svemoćne znanosti. 

Dvije tisuće dvadesete i ja sam zapisivao ponešto. Doduše, zapisivao sam i 
godinama ranije, ali ove godine ostalo je u mojim zapisima mnogo toga što je 
posvuda obilježilo ovu godinu kuge. Usprkos tome, čak i ako bi netko otkrio 
ova slova dvije tisuće sto dvadesete, ne vjerujem da bi mu imalo pomogla da 
se spasi u nekoj novoj navali kuge ili korone. Ni nama, uostalom, ne pomažu 
sto godina stari dnevnici i novine. To je u suštini zato što spasenje nema veze 
s pošastima, a činjenica da smo neku od njih preboljeli ili izbjegli i dalje ne 
znači da smo se spasili. Zapravo i ne znam kako bi se čovjek uistinu mogao i 
od čega uopće spasiti, osim od samog sebe. Znam tek neke od načina koji su 
pogrešni. Ne znam ni traže li svi spasenje ili tek preživljavanje pa dokle traje. 
Kako god bilo, ja sam ponešto zapisivao pa i ako me nije spasilo, možda mi je 
malo olakšalo. Moglo bi ipak lako biti da vama sve to bude posve beskorisno, 
pogotovo ako ste u potrazi za nekakvom pomoći ili spasenjem. U tom slučaju 
bolje je da odmah odustanete od čitanja. 

Trebalo bi valjda potražiti kakvog mesiju, a u ovoj godini kuge posvuda su se 
nudile mesije. Bilo ih je koji su tražili da se pokajemo i vratimo bogu, koji su 
u crkvama prkosno skidali maske uvjereni da ih njihov bog neće iznevjeriti. 
Nagovorili su i mnoge druge da tako rade. I ne znam je li im pomoglo i jesu 
li se spasili, znam samo da su se zarazili. Svuda oko nas su ove godine nicale 
znanstvene mesije, nismo im ni imena ranije znali, a kamoli da su naši ljudi. 
Jedni su zagovarali da se pokajemo i zatvorimo, da sjedimo u četiri zida dok se 
ne sasušimo i dok sve to ne protutnji pored nas. Drugi su tvrdili da kuga i nije 
tako opasna, da je slična gripi, premda su se u vezi s tim predomislili nekoliko 

puta pa je na kraju teško reći što su tvrdili. Treći su se busali u prsa svojom 
znanstvenom ekspertizom i ogromnim znanjem - jedan od njih je tvrdio da 
je on sam spasio pet milijuna znojnih crnčića, negdje u Africi, po najnižoj 
cijeni po glavi stanovnika. O tome sam zapisao i jednu pjesmu. Četvrti je kao 
savjetnik Vlade za korona-krizu uzeo javni novac u svoj privatni laboratorij 
da nas spasi - tko bi nas uostalom mogao bolje spasiti od njega, tako i treba. 
Peti je tvrdio da je upravo ono što on mjeri i prodaje važno za zaštitu od 
kuge. Kladim se da se naprodavao toga kao halve, svaki put kad su ga pozvali 
da propovijeda s televizije. O svemu tome ima pjesama u ovoj knjizi, iako je 
sve to zapravo jadno i posve nedostojno uzdrhtale poezije, kao što je jadno i 
to kako ljudi uvijek jednako nasjednu lopovima s Divljeg zapada, uglednom 
profesoru Thaddeusu Schmidlapu koji prodaje zmijsko ulje. Nije važno, 
doduše, zove li se zmijsko ulje oseltamivir, remdesivir, hidroksiklorokin ili 
kako god, važno je da se dobro prodaje. Po tome je godina kuge bila posve ista 
kao i sasvim normalne godine. I o tome ima pjesama. 

I nisam ja to, doduše, otkrio tek ove godine, ja već dugo dobro znam kuda 
i kamo ide znanost i tko su oni koji su danas tako uspješni. Kad me netko 
pita što radim, ja ionako kažem da slikam cvijeće. U ovoj je knjizi ipak nešto 
manje slika cvijeća nego u Skicama dvorišta od prošle godine. To je zato što 
nam je najljepše doba godine, kad voćke cvatu i kad se svijet opet pojavljuje 
u nadi, promaknulo. Bili smo u karanteni. Kao nadoknada tu je zato pokoja 
dodatna slika mačke Marte. 

Uostalom, nije samo moja struka - ona prava, znanstvenička - slika ovog 
svijeta dvije tisuće dvadesete godine. Posvuda su ljudi poharali skladišta 
toalet-papira i natovarili hladnjake jer žele dočekati ono vrijeme kad će sve 
biti drukčije, točno onako kako je bilo i prije. U ovom svijetu već odavno 
nema mašte za bilo što drugo, a kamoli za kakvo iskreno spasenje. I svi tvrde 
da je ono što treba spasiti svijet upravo ovakakav kakav jest i plaše nas da je 
alternativa grozna. Što bismo mi bez naših zdravstvenih i znanstvenih sustava 
da nas spase? Jedna najjeftinija tableta protiv refluksa u intenzivnoj njezi, baš 
kako je propisano pravilnikom HZZOa za one kojima izvade organ, i nimalo 
više. Koga je uostalom briga koliko ste milijuna već isplatili iz svoje plaće za 
tabletu od pola kune? I o tome ima pjesama, iako su sve to zapravo stalno iste 
teme, samo malo drukčije izgledaju. Sve je to isti svijet. 


U tom svijetu koji treba pod svaku cijenu spasiti, tisuće nuklearnih bojevih 

glava svakoga časa mogu aktivirati žutokosi klauni-ubojice koje narod 
oduševljeno bira da im se cerekaju u lice s ekrana, jer je narod uvijek najmudriji, 
koliko god to ponekad izgledalo čudno. Jednog dana u udžbenicima će pisati 
o ovom teškom vremenu i klaunima-ubojicama i njihovim znanstvenicima 
koji su nas sve spasili, a djeca će o svemu tome učiti pred kamerama koje 
im prate pokrete očiju i senzorima koji otkrivaju poremećaje EEG-a i razinu 
hormona. A sve zato da tko ne bi slučajno zapamtio što se uistinu događalo 
i da se sto godina kasnije, ili čak i prije, sve to može ponoviti na posve isti 
način. Dnevnici i poezija su zato posve nevažni i ne pomažu nikome, a djeci 
mogu biti i zbunjujući. Služe tek tome da se netko malo utješi, a svijet usprkos 
poeziji svaki put iznova biva spašen na opće zadovoljstvo puka koji kliče. 

Ni meni, kao ni mnogima prije mene, nije ovdje posve jasno što bi se u 
vezi s tim moglo učiniti. Jedna je opcija pobjeći od svijeta, negdje u šumu 
ili planinu, ali iako u principu nemam ništa protiv bijega, nemam za njega 
zdravlja ni snage. Osim toga, broj mjesta na koja bi se moglo pobjeći svaki je 
dan sve manji i samo je pitanje vremena kad će svako od njih biti trijumfalno 
spašeno. Trebalo bi, dakle, stalno biti u bijegu. Nama slabima preostaje da 
budemo ovdje, među ratnim zločincima koji šeću pse po rivijeri i u radnim 
kolektivima s čuvarima Auschvvitza. Naš otpor svodi se tek na eskiviranje 
team buildinga u prirodi. Bili smo bolesni, iako smo mi, naravno, za kolektiv. 
Oholo je biti mizantrop i uzdizati se nad svojim kolegama, nitko se tako nije 
spasio i nijednom bogu to nije milo. 

I zašto onda i za koga uopće pišemo? Neistinito bi bilo reći da pišemo zbog 
sebe, da se saberemo i ispovijedimo kad u druge ispovijedi već ne vjerujemo 
i kad su nam vrata klasificiranih rajeva kojima se obično stremi odavno 
zatvorena. To je dio odgovora, a onaj drugi, neugodniji dio, tiče se toga da i 
dalje vjerujemo u kolektive. Makar i u samo male kolektive. I dalje vjerujemo 
da pojedinac, sam i nijem, nesposoban da se uklopi u propagirane istine, 
vrijednosti i načine, ne može biti kraj sve te priče. Vjerujemo valjda da imamo 
za koga pisati, eto to vjerujemo. Vjerujemo da nekome ipak možemo nešto 
reći. Barem samo kao Winston Juliji, negdje na rubu vidokruga Velikog Brata, 
i barem samo skrivećki i u žurbi, dok nas ne sažvaču i ispljunu u ritualnim 
pročišćenjima vatrom koja su nužna da bi se svijet spasio. 


Sve je, dakle, u ovom dnevniku iz prve godine kuge potpuna laž. Cinično 
zanovijetanje u vremenu kad se prelama povijest i kad je svaki defetizam 

veleizdaja svijeta. Najobičnije, zlobno blaćenje spasitelja. Gubljenje vremena 
s cvijećem i mačkama u vremenima kad ozbiljni ljudi kao na pokretnoj traci 
štancaju članke o proteinima koronavirusa i njegovim ahilovim petama, a 
izdavačke kuće i industrija farmaceutskog spasenja zgrću milijune milijuna 
nečega. Radi se o potpunoj gluhosti za stvarne potrebe svijeta i onih koji ga 
proždiru. Patološkom nedostatku domoljublja koji se kažnjava smrću. Tko 
nije domoljub neka se sam prijavi nadležnim organima, gdje će biti strijeljan. 

I bilo bi uistinu najbolje da odmah ovdje odustanete, ja sam vas svakako 
upozorio. 


U Zagrebu 21. listopada 2020. godine 


Autor 

Zabilježeno po tekicama 


Ako zagrliš vjetar 

Ako širom raširiš ruke i zagrliš vjetar možeš poletjeti. Nakratko, doduše, ali 
uvuče ti se to u snove pa stalno sanjaš svibanjski vjetar koji miriše na jasmin i 
na kojem raširenih ruku letiš posve nisko iznad makova u žitu pa se na kraju 
polja uzdigneš da nadvisiš šumu i preplašiš kosove u grmovima divljih ruža. 

U tim je godinama, možda trinaest, teško razlikovati život od sna i dobro se 
sjećaš kako si vozio bicikl najbrže što se može dok ti je vjetar napuhavao plavu 
košulju. Pri takvoj je brzini samo malo potrebno da se dogodi nešto magično 
jer je život velik i sve je u njemu moguće, pogotovo kad se godina otvara kao 


pupoljak, a zrak nosi još posve 
blagi miris divljih karanfila, 
pa bazge, pa gloga - nije to za 
svakoga, to je samo za one koji 
znaju da je glog apsolutno nužan 
sastojak te magije. 

Smiješ se i na trenutke sklapaš 
oči, a plava je košulja već kao 
padobran i svakog bi te časa 
mogla podignuti visoko, visoko u 
zrak. 





Philadelphus coronarius L. 

Sve zbog čega su se zaustavili 


Sve zbog čega su se zaustavili bilo je još uvijek tu. I potok u usjeku, uvijek u 
hladu, i drenjine koje su ga pratile s obje strane obale, daleko, daleko u šumu. I 
livada obrijana vjetrom na kojoj su prkosno odolijevali samo grmovi borovica, 
iako su mu se i oni morali pokloniti i ukloniti. I brijeg na rubu visoravni koji 
je vrhom dodirivao oblake. Tuda je kao dječak stotinu puta trčao jer mu se 
činilo kao da na samom kraju, kad trčeći svlada uspon, treba samo raširiti 
ruke i da će ga oblaci primiti. I roščići stijena razbacani između kržljavih 
voćaka. I mirisi. Pogotovo kad ljetni dan zamre i biljke polako predaju dušu 
zraku. 



Sve zbog čega su se zaustavili bilo je još uvijek tu. Osim ljudi. Neki su otišli, 
a ostali su na groblju. 

Samo je on još tu. 

Večeri je dočekivao 
na klimavom trijemu 
nadajući se da će kad 
zaspi vrag konačno doći 
po njega. 


Juniperus oxycedrus L. 

Resursi i budale 


Djeca danas idu u škole 
Da postanu resursi na tržištu rada - 
Baš sam tako čuo 
Sinoć u reklami 
I pomislio da je možda 
Neodgovorno da 
U vezi s tim 

Dajem bilo kakve savjete 

Kao što sam prije nekoliko godina dao 

Jednom pametnom omladincu 

Koji me pitao što mu je činiti 

I gdje otići 

A da nešto nauči 

I nešto postane. 

Ja mu rekoh da je to posve nebitno 
I da je njegov život puno veći od toga 
Da bi ovisio o tome gdje bi se trebalo otići 
Da se nešto nauči 
I nešto bude 
Te da se ne brine 
Jer se u tome 

Uopće ni ne može pogriješiti. 

Važni tokovi teku posve onkraj 
Svega toga 

Jer život nimalo ne sliči šahu 
Da bi se u njemu moglo 
Povući krivi potez 
I pogriješiti 
Ili pobijediti. 

Ishodi su takvih igara 
Uglavnom nevažni 
Za ono što jesmo 
I što ćemo biti 

To je posve nevezano za resurse. 
Resursi nemaju baš ništa s tim. 

Ne znam zašto me ta djeca 

Uopće išta pitaju 

Valjda još nisu shvatili 

Da sam budala devetnaestog stupnja 

I da, općenito, 

Nemam pojma o resursima. 

Škola za život 


Život je reprodukcija i evolucija 
Unos energije i stvaranje reda 
Osam sati rada i mjesečna plaća 
Novac koji može kupiti stvari. 

Život se može računati u tablicama - 
Koliko života za neko brdo 
Ili most 

U bombardiranju grada 

Ili postotku u državnom proračunu, 

Pogotovo ako puše ili piju, 

Broju rođenih prema broju umrlih 
I koliko takvih za željene prihode. 

Život je, dakle, znanost i tehnologija 
Inženjering i matematika 
A djecu uče da život postoji 
Samo ako je sukladan 
Potrebama tržišta 
I profitnoj bilanci. 

Sve ostalo djecu više ne uče 
U Školi za život. 

Sedam kategorija osjećaja 


Nekad davno postojali su 
Kovači i kolari 
Bačvari i tkalci 
Urari i klobučari 
Užari i remenari. 

I ljudi su uistinu 
Kovali potkove i upletali užad 
U svakodnevnom, davno zaboravljenom 
Majstorskom ritualu. 

U vremenu tehnologije 

Ne postoje više vještine i majstorstva, 

Pozivi i rituali. 

Nisu zapravo 

Nikad ni postojali - 

Danas znamo da su sve to 

Tek neefikasne tehnike i algoritmi 

Redukcija postupka 

Na ponovljive procedure 

Korak po korak zapisan u protokolu 

I dijagrami toka koji se izvršavaju 

U petlji, 

Od točke A do točke B. 

Nema razloga da opstane 

Ništa što nije efikasno 

I ništa što se ne može izmjeriti 

Pa tako i djeca danas uče 

pred kamerama 

Koje im prate pokrete očiju 

I mjere temperaturu, 

Senzori otkrivaju 
Moguče poremećaje EEG-a 
I razinu hormona stresa 

Tijekom usvajanja znanja 
I reprodukcije naučenog, 

A algoritmi odabiru sljedeći korak 
U procesu učenja 
Ovisno o mjerljivim parametrima 
emotivno-kognitivnog stanja. 

Daleko je to od nekadašnjih zastarjelih 
Obrazovnih metoda 
I omogućuje nam da proizvodimo 
Umjetnu inteligenciju 
Čije se stanje može 
Posve egzaktno kategorizirati 
U jednoj od sedam različitih 
Kategorija osjećaja. 


Tipkam na kineskom 

Htio sam zapisati nešto strašno važno 
I hitno dohvatio tipkovnicu 
U žurbi, 

Da mi misao ne ispari 
Kako se to uvijek dogodi 
S najboljim mislima koje nas zakače. 

Krenuh tako tipkati 

A umjetna inteligencija 

Koja pogađa misli 

Poče mi nuditi važne riječi 

Koje najvjerojatnije imam u glavi. 

Tako mi umjesto miline ponudi 

milijun 

A umjesto motar 
motor 

Od potrage mi ostade 
potreba 
A šumovi od 
šumovito. 

Uzalud je. 

Misao mi pobježe 
A od mog satorija 
Ostade tek savršeno čitljiva 
I posve uobičajena 
Budalaština. 

Smrt projektnog menadžera 


Danas posvuda zapošljavaju 
Projektne menadžere 
Iako nitko ne zna točno 
Što oni rade, 

Čak ni oni sami. 

Zato marljivo sastavljaju tablice 
I nervozno puše na kratkim pauzama 
Pokazujući jedni drugima 
Loše pokazatelje i 
Niske trendove rasta, 

Pokušavajući sve ostale 
Zastrašiti postocima 
I padovima 

Tako da i drugi počnu brinuti 
Zato što ne znaju tko su i 
Što bi trebali činiti 
Pa se bace na sastavljanje tablica 
I nabrajanje učinaka 
I ishoda. 

Od projektnih menadžera 
Najbolje se braniti vlastitom 
Smrću 

Negdje početkom lipnja 
Kad kosovi podivljaju, 

A sunce zažari. 

Tada se treba sjetiti 
Da je takvih sezona 
Još desetak, 

Ako budemo imali sreće, 

I pomisliti 
Na sve brojeve 
Koje nećemo uspjeti 
Povećati 

I tablice 

Koje nećemo stići 
Ispuniti. 





Paljenje klasura 

Opet mirišu pečenjci 
A davno smo ih sve pojeli. 
Pali se klasura. 

Moždani udar 


Dvije tisuće osme sam prestao govoriti 
I zaboravio sam svoj glas. 

Riječi koje sam znao 
Nisu titrale mojim glasnicama 
I sve su zvučale kao kašalj 
Pa sam uglavnom kašlj ao 
I dugo šutio 

Dok nisam naučio nove riječi. 

I danas mnogi pomisle 
Da sam preživio moždani udar 
Jer stanem pred punom dvoranom 
I šutim. 

A radi se samo o tome 
Da novim riječima 
Više ne mogu 
Govoriti stare stvari. 

Posve zadovoljan 


Gospođa ne zna 
Da sam ja od ljeta 2014. 

Odustao od mišljenja ljudi 
I da mi do toga 
Više uopće nije stalo - 
Napišem tek pokoju 
Zato što moram 
A i zato što veseli 
Nekoliko njih koje još čujem. 

Ne tražim u tome, dakle, 

Pljesak tribina 

Niti bi takvo što bilo moguće 
Jer, općenito slabo pogađam 
Bilo tribina 

I nimalo ne volim nogomet. 

Gospođa, dakle, ne zna 
Da pišem zato što moram 
A ne zato da se dopadnem 
Pa me je nasmijala njena primjedba 
Da bi netko mogao pomisliti o meni 
Da sam nezadovoljan 
Ili, sačuvaj Bože, zavidan 
Svima onima 

O kojima napisah gadne riječi. 

Jer je navodno opće poznato 
Da o ljudima govorimo ružno 
Zato što bismo htjeli biti 
Upravo kao i oni 
Da pred nama padaju ničice 
I ljube rubove naših skuta 
Da nam tribine plješću 
A akademije odobravaju. 

Kaže gospođa da u životu treba 
Biti zadovoljan 
I šutjeti o tome - 
Njima njihovo 
A nama naše. 

Mogao bi inače tko, 

Sačuvaj Bože, 

Pomisliti da smo nezadovoljni. 

Ili zavidni. 

Treba dakle 

Sa smiješkom odobravati 
Sve gadosti i niskosti 
I bivati sasvim zadovoljan 
U ovom 

Najboljem od svih mogučih svjetova. 

Mačja tuga 


Sami smo mačka i ja 
Iako pravim ručak za ljude, 
a ne za mačke 

I gledam je kako se, okrenuta leđima, 
Pravi da spava 
A zapravo pozorno i mirno 
osluškuje 

Kad se žlica tu i tamo 
Sudari s tavom 
I ladica zatvori 

Kad promrmljam nešto, onako, 

Za sebe 
Ispod glasa 

Zna li mačka da razgovaram sa sobom? 
I što joj sve to znači? 

Mirisi i zvukovi i ja koji 
Razgovaram sa sobom. 

Kažu ljudi da ima nečeg tužnog 
Kad umreš bez ikoga svoga 
Osim mačke. 

Zamišljam bi li ičega tužnog bilo 
U tome da umrem, evo, baš sad 
I što bi to uopće mački značilo? 

Što bi to uopće značilo 
I kakve veze 
Mačja ili ljudska tuga 
Imaju s tim? 

Bijela mušica 


Kuća je na strmini pored puta, baš kad se se put uspne i izravna, a poslije 
krene nizbrdo prema potoku i bunaru, dolje gdje se djeca igraju na meraji. 
Strana je zarasla u među, u drač i divlje kupine od kojih skoro da i ne možeš 
vidjeti kuću na brdu, pogotovo ako si dijete pa stalno moraš gledati uvis da bi 
išta uopće vidio. 

Jurica kaže da je umro Anto Anin i da ga je vidio - provukao se u udžeru, 
među odrasle, da ga nitko ne opazi i vidio Antu ispruženog na drvenoj klupici 
uza zid. Govore da je Jurica kopilan, a voli i svašta slagati, tko zna je li istina 
to što priča. “Treba biti hrabar pa tamo otići, nije to za svakoga ”, kaže Jurica 
nama. “A može i bijela mušica na tebe sletjeti. Ako ti to bude - gotov si. Dobit 
ćeš sušicu kao i Anto.” Ako dobiješ sušicu onda stalno kašlješ, čuje te cijelo 
selo. I ne možeš puno hodati, umoriš se brzo, kao i Anto. Osušiš se i kosa ti 
se prorijedi, postaneš gurav jer te stalno bole pluća, a oči ti upadnu u glavu i 
povećaju se i zasjaje. 

Anti su glavu povezali maramom i na tjemenu svezali čvor. Kažu da bi mu 
se usta otvorila da nisu tako. Pokrili su ga plahtom do vrata, a ispod platna 
se vidi gdje su mu noge i stopala i mršave kosti. Nitko na nas ni ne gleda, svi 
su oko Ane i grle je, a ona svaki put kad je tko zagrli zaplače. I njena je glava 
svezana maramom, samo je njena posve crna, a čvor nije na tjemenu nego 
ispod brade. Anto je žut ko i svijeće što oko njega gore, žut jednako mrtav 
kao što je bio i živ. I svuda je neki čudan miris, a nije miris ljeta i topline, 
nego neki hladan i rezak miris, kao kad jabuke krenu ukiselo u ranu jesen i 
kad luk istruli. Svaki od nas samo gleda oko sebe ima li bijele mušice i svaki 
stalno maše rukama oko glave i iza ušiju kad mu se učini da nešto zazuji, da 
nije mušica. Ako bijela mušica sleti na tebe, gotov si. Zato smo i izletjeli skoro 
prije nego što smo i ušli. Na meraji nas čeka Jurica, nije otišao. Pita jesmo li 
dobro pazili da bijela mušica ne sleti na nas. Jesmo. 


Sutra će Antu odvući volovima na groblje. Bit će puno ljudi i svećenik će 
moliti, a svi će za njim ponavljati. 

O lijepim lažima i 
suučesnicima u njima 


Poznajem ljude koji lažu 
Zato da bi mogli živjeti 
Sa sobom. 

Jedino što ih drži na životu 
Je laž 

I zato ti moraju reći 
Sve te velike i ispravne riječi 
Odobrene u lijepoj literaturi 
Među ljudima koji nešto vrijede 
O istini i ljepoti i 
O stvarima kakve bi trebale biti 
Koje oni osjećaju 
Svim svojim bićem. 

Tako te čine suučesnikom 
U laži 

Jer oni i ne mogu živjeti bez suučesnika 

Koje moraju barem malo 

Uvući u sve to 

Jer im je lakše 

Kad postoje svjedoci, 

Oni koji su sve to čuli. 

Nije toliko ni važno 
Vjeruju li svjedoci u to 
Iako bi svakako bilo bolje 
Da vjeruju. 

Činilo bi to laž 
Još malo ljepšom 
A ne samo sredstvom 
Za održavanje života. 

I danas sam tu 


“Ja sam ti kao nov” 

Rekao mi je pocupkujući 
“Kao da i nemam stent” 

I osjetio sam da mi predbacuje 
Što tu na pola puta 
Dahćem kao pseto 
Zbog začepljenih arterija i pluća 
I rušim mu vrijeme uspona 
Bolje bi bilo da me i nije sreo 
Poslije svih tih godina. 

Danas je mogao pasti još jedan rekord 
Svaki dan sve bolje 
Još bolje nego ranije 
Kad je imao zdravo srce. 

Što je jedan stent 

Za nekoga jakog kao on 

Sa zavezanom dizajnerskom maramom 

Oko ćelave glave 

Koji je u stvari besmrtan 

Za razliku od ovih utvara iz prošlosti 

S kojima je nekad davno 

Znao popiti pokoje pivo. 

Utopio se plivajući maraton. 

Uvijek je želio isplivati maraton. 

Izdalo ga je srce 

Baš kad je bio najspremniji. 

Ja već više od pola života znam 
Da se svaki ushit plaća starenjem 
Svaka sreća za jednu boru 
I svaka suza za stvrdnutu kapilaru. 

Tako to ide 

U svemiru kojem nije stalo. 
Dinamika rasta i umiranja 
I kruženja tvari. 

Probudim se svako jutro 
Popijem tabletu za tlak 
I zadovoljno opipam obraze. 

I danas sam tu. 



S okusom na nepcu, 
poslije popodnevnog sna 

Sjetio sam se, htio sam pričati 
O Leonardovim jedrilicama 
i kimonu monaha Ryokana 
O gravitacijskim lijevcima 
i crvićima s Marsa 
O Teslinom tornju 
i estetici pčela. 

Publiku je ipak više zanimalo 
Jesam li uopće Hrvat 
I zašto nisam krizman. 



Phalaenopsis sp. 

Maces u doba korone 


U vrijeme rata, kad su se po Zagrebu prešetavali naoružani ljudi, ulazili u 
tramvaje s oružjem, a neki uz to nosili i ustaško znakovlje, u kasnom noćnom 
tramvaju sreo sam svog druga, vršnjaka, sada pokojnog, koji se vraćao 
odnekud iz grada s proslave Pashe. Bilo je to, dakle, nekako oko ovog doba 
godine, oko Uskrsa. Ja sam slabo šta znao o vjerskim običajima i nikad me 
to nije zanimalo, ali sam dobro znao da nije nimalo ugodno biti pravoslavac 
u Zagrebu u to doba, a ni Židovi nisu bili pretjerano popularni. Nosio je sa 
sobom maces, beskvasni kruh koji Židovi mijese u spomen na progonstvo iz 
Egipta, kad su u žurbi morali pobjeći i nisu mogli dočekati da tijesto naraste 
- i to mi je on tad ispričao. 

Sjećam se prekrasnog plosnatog kruha, urešenog kao čipka i pažljivo ispeče¬ 
nog da onakav tanak ne izgori. Ponudio mi je da probam, a onda smo ga 
zajedno jeli u tom noćnom tramvaju, jedne ratne hrvatske godine i osjećali se 
kao da prosvjedujemo protiv sveg tog ratnog ludila. On na svoj način, a ja na 
neki drugi, ali znam da smo obojica to osjetili. 

Sjetio sam se danas svega toga dok mijesim kruh ovih dana i koristim 
jučerašnje kiselo tijesto da upogonim današnje vrenje. 


Zabilježeno po tekicama | 23 



Trebalo je stvari odvesti do njihovog krajnjeg značenja, do krajnjeg ishoda, 
ne stajati na pola puta i ne zadovoljavati se privremenim istinama uljuljkan 
u lagodu koju su pružale. Kad je u svojoj potrazi konačno otišao dovoljno 
daleko, shvatio je da je ono što je tražio poput zuja u zgradi kojemu nitko ne 
zna izvor i uzrok. Oduvijek je bio tu, od prvog trenutka kad su u zgradu ušli 
i živjeti se moglo jedino tako da se na njega zaboravi. Sve je poprimilo boju 
zuja. Sve što su vidjeli i čuli, sve što su jeli sadržavalo je u sebi taj zuj, toliko 
sveprisutan daje postao neodvojiv od svega, kao zrak o kojem ne razmišljamo 
dok dišemo iako je posvuda. 

On koji je zuj konačno izdvojio i čuo posve jasno taj podmukli supstrat svake 
misli i udaha, nije ga se više mogao riješiti upravo zato što je bio u svemu, i 
nočima se prevrtao u nadi da bi zuj ipak mogao prestati - možda ako skriveni 
motor prestane raditi ili ako mu ponestane struje. Milijun je puta poželio da 
ga nikad nije ni čuo. 

U sjeni asteroida 


Nas dvoje kao posljednji dinosauri, zapravo već izumrli samo to još ne znamo 
dok sanjamo vrijeme sunca i svjetla u betonskim sarkofazima iz kojih će nas 
jednog dana otkopati. Reći će da nas je uništio asteroid i da nam nije bilo 
pomoći. Govorit će o nemoći tehnologije i svemoći prirode, strahujući zbog 
svojih asteroida, i nitko neće znati da smo u nedjelju popodne pili kavu i 
brbljali o godinama iza nas. Kako su podlo prošle, a da ih nismo ni opazili, 
kao ni naš asteroid koji se stvorio ni iz ćega, odjednom, iako znamo da svi 
imaju svoje asteroide, ali nikad ne shvaćamo da je jedan i naš, skoro posve 
isti kao i svi drugi i jednako se tako iznenadno pojavljuje da nas zbriše s lica 
Zemlje, iako i tad maštamo o vjetru u krošnjama lipa, kad lipanj zamiriše, a s 
brda se vidi traka rijeke kako svjetluca kao da je od srebra. 

Prisjećanje dvoje iz izolacije 


Na krčkom trgu Kamplinu, natprozornik zgrade nasuprot frankopanskog 
kaštela, još prije nego što padne mrak zaposjednu golubovi. Poslažu se 
tamo gusto jedan do drugog, natkriveni komadićem krova, u nizu dugom 
dvadesetak metara, uvuku glave i postanu posve nepomični, skoro kao 
preparirani. Zaspu. Nitko ih tamo ne primjećuje, iako na Kamplinu upravo 
tada počinje prava gužva i ogroman broj turista prolazi tamo-amo. Ispod 
golubova koji su zaspali. 

Htio sam sinoć zapisati pjesmu 


Htio sam sinoć zapisati pjesmu 
Ali sam zaspao 
Pa sam je zaboravio. 

Htio sam sinoć zapisati pjesmu 
Ali sam zaspao 
Pa sam je zaboravio. 

Šivaća mašina 


Kako je svježe, ovako star i umoran čuti 
Ti si moj sin 

Hrabri te i krijepi, premda je laž 
Jer si rečenicu naučio davno, 

Kad si bio još posve mali, 

I četverogodišnji sin nikako nije isti 
Kao četrdesetosmogodišnji 
Iako nam je obojici mama krpala hlače 
Na istoj Bagat mašini. 

Gledamo je danas s divljenjem 
Mama i ja 

I onaj četverogodišnji balonja 
I dodirujemo brižno čuvane 
Selotejpom lijepljene 
Komade stiropora stare 
četrdeset i četiri godine. 

To je da se mašina ne ošteti. 

Vlado Bagat je prije rata 
Igrao vaterpolo 
I izazivao belaja po Jugoslaviji 
Stavljao crvene zastave na tvornice 
I organizirao štrajkove i demonstracije. 
Ubili ga okupatori u olipskoj luci. 

Poslije su po njemu nazvali 
Tvornicu šivaćih strojeva Bagat 
Koje inače više nema 
Iako je nekad upošljavala 
Četiri i pol tisuće radnika 
I proizvodila Bagat šivaće mašine 
Na kojima su majke svojim sinovima 
Šivale hlače. 

Mama kaže da su moje bile od 
Zelenog trapera, malo ispranog, 
Iako se ja toga uopće ne sjećam 
Kao ni Vlade Bagata 
Ali vjerujem mami. 

Ja sam ipak njen sin. 

Sve naše kuće 


Sjetio sam se svih naših kuća 
S fićekom i sirotinjskom garažom 
I utabanom zemljom do ceste 
Poslije su je zapalili vojnici 
A ispod razvaljenog krova 
Raste hrast. 

Sjetio sam se svih naših kuća 
I metalnog stola pod kruškom 
Odakle smo kroz ruže 
Gledali tko ide niz ulicu 
I česme koja se smrzavala 
U prosincu. 

Sjetio sam se svih naših kuća 
Pored krave koja se izgubila 
U paprati - 

Noć je, kroz smreke se ne vidi nebo 
Čuje se samo jednoliko žvakanje. 

Sjetio sam se svih naših kuća 
Ako pogledaš gore 
Možeš vidjeti zvijezde 
Iako ne znam kako se zovu - 
Znam samo zvuk mora 
I kamenčića koje prevrće 
U plićaku. 

Sjetio sam se svih naših kuća 
I pomislio kako su sve 
Srušene. 

Iako bismo im se rado vratili 
Nikad više nećemo moći. 


Zabilježeno po tekicama | 30 








Zabilježeno po tekicama | 31 

Ovdje uopće ne mislim 
na pjesnike 


Kod Manduševca, dok je još bio rat 
Rekoh jednoj lijepoj curi 
Da ću biti pjesnik! 

Nije mi bila zapela za oko 

Nego je došla s papirima i anketama 

Nešto u vezi s mladima 

I kako vide svoju radnu budućnost, 

Uobičajene budalaštine kakvih ima 

U svim vremenima 

Koja se uvijek tako iskreno 

Brinu za mlade. 

Mi smo bili pobjegli s Klasične mehanike 
I krenuli na pivo. 

Bio je jedan od onih dana 
Koji se pamte po suncu i sjaju 
A ja sam baš htio biti pjesnik! 

I može biti da sam joj jednu, 

Onako u brzini i očekivanju piva 
I odrecitirao. 

Ne sječam se da je se dojmila 
Ali je anketu svejedno popunila. 

Nisam tada još znao 
Da već dugo nema pjesnika 
Nego samo onih koje tako zovu, 

Koji slažu riječi po potrebi 
I pokazuju naokolo knjige. 

Drugi za njih tvrde da su oni naši 
Najveći pjesnici. 

Dobro dođe kad se prijavljuješ 
Na natječaje za financijsku potporu. 

Tko još danas uostalom može 
Živjeti od pjesme 
I tko još danas uostalom 
Živi pjesmu? 

Ovdje uopće ne mislim 
Na pjesnike. 



Echinacea purpurea 

Slikarica otoka 


Gospođa je voljela slikati otoke. 
Velika mrlja plave za nebo 
I velika mrlja plave za more 
Malo zelene pa blijedo žute 
Za pijesak. 

Gospođa je voljela slikati otoke 
Iznova i opet 

Svaka plava je malo drukčija 
I uvijek čovjeka iznenadi 
Nakon dana u uredu 
I pravokutnika punih brojeva. 

Negdje sigurno postoje otoci 
U milijun nijansi plave 
I s bijelim pijeskom u pličinama 
Postoji sunce i nebo 
I život bez straha od plače 
Do plače 

I hoče li potrajati do mirovine 
S tim brojevima u pravokutnicima 
I ostalim užasnim novotarijama. 

Da nema plave kad dođe kuči 
Sigurno bi več odavno poludjela 
Od strepnje. 

Gospođa je voljela slikati otoke 
Iako to nitko nije ozbiljno shvačao 
A ni spomenuo. 

Rekli su tek da je šteta 

Što nije dočekala mirovinu 

Jer joj je posao več tako teško padao 

A pogotovo strepnja 

Od brojeva u pravokutnicima 

I da je već bilo vrijeme 
Da se odmori 
Te da je šteta 
Što ipak nije stigla. 

Tko uostalom zna kad će ga 
Srce iznevjeriti - 
To je posve 
Nepredvidiva stvar. 

Nisu dakle spomenuli 
Nebo i otoke 
Iako sam siguran 
Da je gospođa na njih 
Ipak uspjela stići. 

Kalendar 


U prosincu, kad se za prosinac još nije znalo 
Skupljali bi se oko vatre 
I drhtali jedni uz druge. 

Kad zima najjače stisne 

nitko osim Starog ne ostane posve siguran 

Da će se čarolija topline 

Uistinu ponoviti. 

Stari, već skoro slijep 
Od gledanja u sunce, 

Navečer bi im pričao o 
Nebeskom putniku 
Koji noćima odlazi s druge strane 
I gdje je jutros izašao na obzoru 
I koliko puta će još tako biti 
Dok se iz snijega ne probije 
Ljubičasto šumsko cvijeće. 

A odatle se put sunca samo uspinje 
u svjetlu i sjaju. 

Treba izdržati još onoliko 
govorio bi pokazujući štapom 
Na hrpu kamenčića pred ulazom u spilju 
S koje je svako jutro skidao po jedan. 

Svi su znali da Stari 
Još nikad nije pogriješio. 

Bila je to velika magija 
Ponovnog rođenja života 
I svaki je trpio strašnu zimu 
Samo zbog obećanja topline. 

Da toga nije bilo 
Odavno bi odustali. 


■M 

Magnolia sp. 

Na putu na posao 


Slušao sam danas dvojicu u autu 

Na putu na posao 

Kako to već biva kad se konačno 

ohrabrim da krenem 

I zdrobim još jedan orah iz košare dana 

koji su mi preostali, 

Pozdravim se s mačkom koja 
i dalje spava na prozoru 
i tužnim susjedovim psom na lancu — 

Sam si kriv što si krao cipele po selu 
a uostalom, ja te i ne mogu odvezati 
iako bih htio 

ali ti to ionako znaš, razumijemo se, naravno. 

Slušao sam, dakle, danas dvojicu u autu 
Što sam ih neki dan snimio s weba 
I čudio se kako me 
Ništa od svega toga 
Umnog 

O čemu su raspravljali, 
probranim riječima za fine uši 
nije nimalo dirnulo. 

I nijedan od oštroumno izdvojenih 
uzroka i razloga stanja 
Nije me nimalo ni oraspoložio 
Ni rastužio. 

Zaključio sam da ipak ne želim čitati 
njihove pametne knjige što se prodaju 
u milijunima milijuna jer 
Nijednom od njih nije 
Skoro puklo srce 
Zbog pregažene mačke. 

Felis catus 





Zabilježeno po tekicama | 39 

Srce treba napuniti 


Srce treba napuniti 
mirisom jablana u vlažnoj jeseni 
i mačkom što prede 
upirući se nogama 
o rub košare 

Treba ga napuniti srećom djece 
i oprostom svima kojima se 
oprostiti može 

Srce treba napuniti 
suncem i morem 
i dodirom tople kože 
negdje na stijeni 
kad se planira večera 
i veseli bijelom vinu 
Jer večera se i pije s onima 
kojima smo davno oprostili 
a opet je bilo kasno 
jer dan otkucava 
pa još jedan i još jedan 
i ne stigne se voljeti dugo. 

Srcem. 

Srce treba dobro napuniti 
tako da nas posve sigurno 
izda 

kad stignu dani magle i zime. 


Ima li boljeg kraja od toga? 

Vrijeme buduće i vrijeme 


sadašnje 


Za vremenom budućim plače se uvijek 
U vremenu sadašnjem. 

Posljedica je to drevne odluke 
Kad smo zbog straha od zima 
Trošili ljeta 

Marljivo skupljajući plodove i sjeme, 

Uvijek strepeći 

Zbog vremena budućeg. 

Tako smo davno odlučili odgoditi život 

Iz vremena sadašnjeg 

U vrijeme buduće 

Kad će konačno sve biti 

Kako je oduvijek i trebalo biti 

I kad ćemo konačno zagrliti 

Sve one koje smo u međuvremenu 

Zaboravili grliti. 

Svatko tako i danas živi 
Odgađajući pravi život 
Na neodređeno 
Pa ipak se svatko smrzne 
Kad mu prorok u bijelom 
Sa stetoskopom oko vrata 
Kaže da vremena budućeg 
Nema više. 

I ništa se zapravo ne promijeni, 

Samo u vremenu sadašnjem 
Žalimo za vremenom budućim 
Koje ipak neće doći 
I ispuniti naše dječje nade 
Još otkad su nam olako obećali 
Svo to divno vrijeme buduće 
Koje će jednom svakako doći 

Samo ne još sada, 

Ali tu je, 

Još samo malo. 

I nitko tako ne živi 
U vremenu sadašnjem 
Samo se raduje ili očajava 
Zbog vremena budućeg 
U kojem bi se svakako 
Moglo živjeti bolje, 

Mnogo bolje. 

Trebalo bi stoga jednom 
Iskreno reći 

Da nema vremena budućeg. 
Izmislili su ga apostoli 
Prestravljeni onime 
Što im je Prorok rekao 
Pa su u poruku o ljubavi 
Dodali još svašta nešto 
I slagali da će se sve 
Uistinu ostvariti 
U vremenu budućem 
Na kraju putanje 
Kad se svijet privede smislu 
Kao uskrsli Krist 
I kad se sav taj kaos bivanja 
Konačno razriješi. 

Nema, dakle, vremena budućeg 
Treba zagrliti ODMAH sve one 
Koje smo odavno zaboravili grliti 
I odjebati one druge 
Koji su to odavno zaslužili 
Neka idu s mirom 
U neko svoje 
Vrijeme buduće. 

Magnolia stellata 

Svete budale 


Općenito je slabo poznato 
Da je smijeh Svetih Budala 
Razlog zbog kojeg postoji Nešto 
Umjesto Ničeg 
I da bi se Kozmos 
Zbog negativne bilance 
Odavno samouništio — 

Drži ga još samo Sveti Grohot 
Koji pročišćuje patnju 
I čini život 
Vrijednim življenja. 

Općenito je slabo poznato 
Da svakom od nas noću u san 
Ulazi Sveta Budala 
I šaptom oblikuje bol u 
Snjegovića 

Sve dok se razlozi za buđenje 
Ne ukažu kao smrznuta mrkva 
Ispod starog lonca. 

Bez te se mrkve 
Nikad ne bismo trgnuli 
Iz nebitka. 

Općenito je slabo poznato 
Da skoro svatko od nas poznaje 
Barem jednu Svetu Budalu 
Iako o njenoj svetosti 
Uglavnom nema pojma. 

Nije, naime, potrebno znati 
Ništa o fuziji 

Da bismo uživali u suncu. 

Oči iste kao moje 


Jutros sam masirao mrtvog zečića 
Što mi ga je mačka donijela 
Pred noge, pokorno, 

Umiljavajući mi se 
Kako ona to već zna. 

Maćka mene najviše voli - 
Ne znam zašto, 

Ja je rijetko hranim 
Tek poćeškam tu i tamo, 

Pa sam se osjetio krivim 
Za taj mekani i još topli dar 
Na mom dlanu 
I učini mi se da je zečić 
Možda još živ, 

Da otvara usta hvatajući dah 
I ponadah se da bih mogao ispraviti 
Tu svjetsku nepravdu 
Za koju sam kriv 
Zato što sam živ. 

Uzalud je. 

Vrat mu je slomila. 

Krzno mu je paperjasto, 

Mekše od mačjeg 
A oči su mu posve iste 
Kao moje. 

Felis catus 

Budina patnja 


Svaka je evolucijska promjena samo 
Promjena u raspodjeli svjetske patnje 
I tome tko koga jede te 
Stigne li se razmnožiti 
Prije nego što ga pojedu. 

Ili pak pati i umre od bolesti koja, 
Posve prirodno, 

Ide uz svakojake adaptivne 
prednosti. 

Iskreni budisti tvrde da smo sve te 
svjetske varijante patnji 
Već iskusili 

U milijunima reinkarnacija 
I da spasa iz kruga patnje nema - 
Anđeli također pate, 

A patio je čak i jedan Buda 
Drhteći posve krhak i gol 
Dok su ga spuštali u kadu. 


Najbolji od svih pjesnika 

Od pjesnika se traži 
Da pišu o nečem lijepom 
O nečemu u čemu i oni 
Najravniji i najtuplji 
Mogu zamišljati da uživaju 
Dok po ustima prevrću 
Kakvu čudnovatu riječ 
Ili nekoliko njih 
Koje obično ne idu skupa. 
Mogu zamišljati, recimo, ljubav 
Ili slobodu, 

Nesavladivu strast ili 
Neiskorjenjivu tugu 
I posve sigurno procijeniti 
Da čitaju nešto hvale vrijedno 
U čemu ne može biti 
Nikakve zabune 
Ili sumnjive ironije. 

Pa i ako se piše o nečemu 
Ružnom i zlom 
Publika se mora moći pronaći 
Na strani ljepote i dobra 
I osjećati se 

Pravednički uzvišenom. 

Svaka sumnjiva mizantropija 
Nikako ne dolazi u obzir 
Jer ostavlja čitatelje zbunjenim 
I sklonim da pisca proglase 
Snobom 

Iako to zahtijeva ipak 
Određeni stupanj 
Razumijevanja. 

Najbolji pjesnik mora slatko 
Tepati općoj tuposti 
Tako da se ona tupima 
Učini veličanstvenom. 

Kako bi inače postao 
Najbolji od svih pjesnika? 


Nešto posebno lijepo 

Moglo bi se o svemu tome 
Reći nešto posebno lijepo 
Recimo kako sam ponosan 
Na svoje kolege 
I sretan što imam priliku 
Raditi s tako divnim ljudima. 

Moglo bi se reći 

Kako osjećam neki poseban 

Duh zajedništva 

I pripadnosti nećem mnogo većem 
Od nas 

Nečem toplom i ljudskom, 

Važnom. 

Moglo bi se o svemu tome 

Reći nešto posebno lijepo 

Nešto o budućnosti i sreći 

O svijetu boljih mogućnosti 

Ili tako nešto 

Ljudi vole slušati 

O takvim stvarima 

Mnogo više od onoga 

O čemu se uobičajeno priča 

I što se stvarno događa 

Na tmurnim mjestima 

Među tmurnim i uplašenim ljudima 

Koji ništa jedni o drugima ne znaju 

Osim da se tu nikome ne može vjerovati 

Što je, uostalom, uglavnom i istina 

Jedina koja vrijedi 

Na takvim mjestima. 

Svi, ipak, vole slušati 
O nečem posebno lijepom 
Iako znaju da je to laž 
Jedna manje ili više 
Kakve to veze ima 
Barem je lijepa 

I nikome za promjenu ne škodi 
Čini ta tmurna mjesta 
Nekako podnošljivijim 

Što bi o svemu tome, uostalom, 
Uopće i mogli znati 
Oni koji tamo ne odlaze? 

Epidemija 


Zbog koronavirusa izbjegavam ljude. 

Preporuka je stručnjaka da se 
U njihovoj blizini 
Zakorači unatrag 
I ode. 

To je zbog zdravlja — 

Radi se o sasvim prihvatljivom 
I odgovornom ponašanju. 

Ne želim, na kraju, sudjelovati 
U širenjima epidemija 
Koja se redovito događaju 
Na mjestima gdje su ljudi. 

U njihovoj blizini uvijek pazim 
Da navučem rukavice 
I masku. 

Scena s jednog zagrebačkog placa 


PRODAVAČICA: Gospodine, jeste li Vi iz Bosne? 
GOSPODIN: A zašto gospođo? 

PRODAVAČICA: Pa kad kažete “kilogram”. 
GOSPODIN: A je li? A kako se ovdje kaže? 
PRODAVAČICA: Pa kila. 

GOSPODIN: Znači, kao i u Bosni? 


Plastično proljeće 

Vjetar je s groblja 
raznio plastično cvijeće - 
Proljeće. 



Leucojum vernum 

Smilje iz sirotišta 
(pjesma za Bilju) 


Ima djece koja svakog dana 
Iščekuju mamu i tatu 
I kažu da je samo pitanje trenutka 
Kad će doći po njih. 

Bude se s nadom 
I gledaju prema cesti 
Zamišljajući lijepo odjevene roditelje 
Kako se grle 

I smiju im se šireći ruke. 

A ima i nas, siročadi, 

Koji znamo da mama i tata 
Nikad neće doći 
I da smo jedni drugima 
Sve što imamo. 

Ušuškavamo jedni druge u san 
I grijemo se pričama o svijetu, 

O svjetlosti i cvijeću i 
Što je tko danas vidio. 

Smijemo se i poljubimo 
Prije nego što zaspimo. 

To je naša vrsta besmrtnosti. 
Immortelle. 

Kao smilje. 

Delphinium sp. 

Neuropsihologija pavijana 

Neuropsiholozi koji istražuju stres 
Kažu da su pavijani 
Odlični modelni sustavi 
Za ljude 

Jer u svega nekoliko sati 
Skupe dovoljno hrane da prežive 
A svo preostalo vrijeme provode 
Maltretirajući jedni druge. 

Kao i ljudi. 

Hormoni stresa im divljaju 
I crkavaju od visokog tlaka 
Krvarenja iz želuca 
I srčanih udara. 

Kao i ljudi. 

I nema pavijana koji bi htio 
Da se nešto promijeni 
U toj pavijanskoj naravi, 

Svaki samo sanja 

Da postane onaj koji maltretira 

I da se uspne 

Na toj pavijanskoj ljestvici 
Ugleda i značenja. 

Kao i ljudi. 

Evolucija grubosti 


Vremena su gruba 
I ljudi su otvrdnuli 
Inače bi odavno izumrli 
U svijetu umjetne svjetlosti 
I radioaktivnog smrada 
Nepodnošljivog zuja 
Koji neprestano bubri 
I pulsira u sljepočnicama. 

Ljudi su otvrdnuli 
I ništa više ne čuju 
A pogled im ne seže dalje 
Od bodljikave žice 
Kojom su ogradili svoj svijet 
Gdje se prodaje 
Krv 

I kupuju 
Nebo i zemlja. 

Na ulicama betonskih gradova 
Kraj smrdljivih ventilacijskih ispuha 
Skvrčeni na trotoarima 
I s dlanovima na ušima 
Vrišteči skapavaju posljednji primjerci 
Evolucijski neprilagođenih. 

Proždiranje svijeta 


Li Shizhen 

Postao je slavan 

izliječivši sina 

Princa Chua 

A i po tome što je 

napisao devetsto knjiga 

U kojima je klasificirao sve na svijetu 

Prema tome čemu služi 

i može li se jesti. 

Isključio je jedino 
Ljudsko meso. 

Petsto godina kasnije 
Civilizacija je daleko napredovala 
I Shizhenove klasifikacije 
Proširene su tako 
Da uključe i ljudsko meso. 

Sebični mem 


Oni koji sebe smatraju najsposobnijima 
Često pričaju bajke o ustroju svijeta 
I kako je on takav 

Da garantira dominaciju upravo onakvih 
Kakvi su oni sami - 
Najsposobnijih, naravno. 

Obično pritom izostavljaju spomenuti 
Da su i uspješni virusi najsposobniji 
Sve dotle dok ne potamane 
Populaciju domaćina 
I sebe same. 

Najsposobniji su uistinu proizvod evolucije 
Kao i biblijske pošasti 
Pokolji nevine dječice 
Križarski ratovi 
I plinske komore, 

I preživljavaju sve dotle dok se ne uguše 
U krvi domaćina. 


Naši najbliži rođaci 

Nije nimalo slučajno da je pošast prešla 
Upravo sa šišmiša. 

Pa iako volimo misliti da je naš rod sličniji 
Vukovima ili lavovima 
Zapravo su naši najbliži rođaci 
Upravo šišmiši 
Koji, kao i mi, 

Žive zajedno 

Nagurani jedni na druge 

U mračnim spiljama 

I zbog te socijalne navade 

Imaju dug očekivani životni vijek. 

Prijetnja im je tu i tamo tek 

Kakva kuga koja podivlja 

Od onih tisuča virusnih tipova 

Koje razmjenjuju među sobom 

I koje, općenito, dobro podnose 

Sve dok se ne nagužvaju do te mjere 

Da ih i najmanja mutacija proteina omotača 

Ne pohara u valovima, 

Doslovno u valovima 

Koji opadaju sa stropova spilja 

U stoljećima taložene slojeve ekskrementa. 

Pa iako volimo misliti da je naš rod sličniji 
Dupinima ili kitovima 
Zapravo su naši najbliži rođaci 
Upravo šišmiši 

Koji više i ne trpe danje svjetlo 
I vide svijet uglavnom 
Naopačke. 

Duboka poezija 

Općenito se smatra 
Da pjesma ne može biti 
Sastavljena od posve 
Običnih riječi 
Nego da u njoj moraju biti 
Neki čempresi i anđeli 
Raspolućenosti i snovi. 

Dolaze u obzir i tange i moljci 
Ali samo ako služe da podcrtaju 
Neki viši smisao, 

Onaj pravi, poetski. 

Općenito se smatra 
Da nije dovoljno riječi 
Posložiti u redove 
Da bi se zvale pjesmom 
Treba tu i neke 
poetske težine 
ljubavi i histerije 
Mrežastih čarapa 
U očekivanju smrti 
Ili tako nešto. 

Općenito se smatra 
Da u pjesmu ne pripadaju 
Srbi, Židovi ili Hrvati 
Katolici i učiteljski prosvjedi 
Sindikati i vjeronauk 
Te puk zatupljen domoljubljem 
u zemlji na kraju svijeta. 

Nema u tome prave 

poetske dubine 

tek je površina u pitanju 

Reče mi jedna pjesnikinja 

Koja voli čemprese i raspolućenosti 

i uvijek glasa za Kolindu. 


Pjesma o ljubavi 

Tko nije domoljub 

Neka se sam prijavi nadležnim organima 
Gdje će biti strijeljan. 

Donald Duck 
i drevne mudrosti puka 


Narod uvijek bira najbolje. 

Stara je to mudrost 

Dobro poznata svim političkim analitičarima 

Koje zovu po potrebi 

Da naširoko objasne 

Eonsku mudrost puka 

Koji nikad ne stavlja sva jaja 

U istu košaru 

I kako već sve to ide 

Što treba reći 

Kad se puku lijepo tepa. 

Sve je to narod 
Mudro odabrao 

I plinske komore, gulage i lomače 
Jer narod zna da ništa nije onakvo 
Kakvim se čini 
I da nema narodne sreće 
Bez pokoje žrtve paljenice. 

Takvi su zakoni svemira - 

Jednom svane kad drugom smrkne 

I kako već sve to ide 

Što treba reći 

Kad se puku lijepo tepa. 

Stoga narodni izabranici 

Moraju imati najviše ovlasti 

Jer njihova snaga 

Izvire iz drevne postojanosti puka 

Pa tako i Donald Duck 

Kojeg je narod odabrao da ga vodi 

Sam može pročitati kratice 

Iz šifrarnika pod svojim ključem 

I istoga trenutka 

Podignuti nuklearne megatone. 

Kvak, kvak, kvak, kvaaaaaaaaaak! 

I kako već sve to ide 

Što treba reći 

Kad se puku lijepo tepa. 


Ratni zločinci na rivijeri 

Ratni zločinci šeću pse 
na rivijeri. 

Posebno su u modi oni mali bijeli, 
čupavi 

Za koje ne znaš hoće li te polizati 
Ili ugristi. 

Ratni zločinci u plastične vrećice 
skupljaju drek svojih malih bijelih, 
čupavih pasa. 

Fini ljudi. 



A. šiber, 2020. 








Kolektiv (1944) 

Ima ih koji stalno nešto zanovijetaju 
I ne žele se uklopiti u kolektiv. 

Ne pojavljuju se na roštiljima 
i team buildinzima u prirodi 
Te nikad ne pjevaju zajedno sa 
SS-ovcima i čuvaricama Auschvvitza. 

Takva je asocijalnost 
Uistinu za svaku osudu. 



Fotografija prikazuje osoblje Auschvvitza, SS-ovce i SS pomoćnice (Helferinnen), mlade žene 
koje su radile za SS kao vezistice. Snimljena je 22. srpnja 1944. godine u Solahiitteu, odmorištu 
za SS-ovce, oko 30 km južno od Auschvvitza na rijeci Sola. SS je posjetom Solahiitteu i tamošnjem 
rekreacijskom centru nagrađivao one čuvare Auschvvitza koji su se pokazali primjernima 
u obavljanju radnih obveza. Tako je npr. zabilježeno da su nagrađeni i SS-ovci zbog “uspješne 
upotrebe oružja prilikom bijega četvero zatvorenika, usprkos mraku”. Fotografija je dio cijelog 
albuma fotografija iz Auschvvitza i Solahiittea koji je arhiviran u Memorijalnom muzeju holokausta 
u SADu (USHMM). Smatra se da je 116 crno-bijelih fotografija u tom albumu snimio oficir SS-a 
Karl Hocker, a 2007. godine ih je USHMM-u donirao američki časnik koji je želio ostati anoniman. 

Pred bodljikavom žicom 


Tko su oni? 

I što uopće hoće od nas? 

S tim smrknutim smeđim licima 
I musavom plačljivom djecom. 

Što oni hoće od nas 
I što bismo im mi trebali dati? 

Zar smo mi izašto u svemu tome krivi 
Za neke ratove i bombe 
Tamo negdje na zemljovidu 
Gdje su drukčiji običaji i pravila 
Posve drukčiji od našeg svijeta 
I civilizacije. 

Neka im pomognu 

njihovi bogati pustinjski susjedi. 

Što mi uopće imamo s njima? 

To su različiti jezici 

I različiti svjetovi 

Koji se nikad ne smiju miješati 

Kao što to povijest dobro pokazuje. 

I zašto jednostavno ne umru 
Na nekom kanalu s vijestima 
Izvan udarnog termina? 

Diplomatsko rješenje 

Stvari se rješavaju tako 
Da se izmire zaraćene strane 
Povuče linija na karti 
I jedni protjeraju s jedne 
A drugi s druge strane linije. 

I ostanu tamo. 

Mrtvi se pokopaju, 

Spomenici podignu, 

A djeca u školama uče 
Da sve to ponove 
Kad dođe vrijeme. 

Stvari se, dakle, 

Rješavaju tako - 
Diplomatski. 

Mirno i pregovorima 
Kako se već oduvijek 
Rješavaju ratovi 
Koje smo započeli. 

Ne možete, dakle, 

Doći ovdje, 

Kod nas, 

I jednostavno reći 
Da želite isto što i mi - 
Dobar posao i auto, 

Lijepu odjeću i hranu, 

Kuću i parkirno mjesto. 

To se ne uklapa 
U diplomatski proces 
Smirivanja sukoba. 

Mi priznajemo samo 
Ubijene i silovane - 
Par dolara po glavi stanovnika 
I to je to. 

Sve ostalo ne postoji 
U diplomatskom načinu 
Rješavanja problema. 


Poštovani Antonio, 

pasivan sam član globalne virtualne zajednice. Tek toliko da se povremeno informiram o napretku 
njene ispraznosti. I tako nakon duže vremena stigoh do Vašega fejsa i nemalo se iznenadih 
Vašim iskorakom u vulgarnu ispraznost. Neću Vas upućivati na Vama stranu Propovjednikovu 
ispraznost, ali držim da desni aktualni argumenti Douglasa Murraya ne zaslužuju omalovažavanje 
ni najradikalnijeg lijevog intelektualca. 

Lp 

K 


Poštovani K, 

Nemam pojma o čemu pričate, ali svakako djeluje lagano praznjikavo. 
Srdačno, 

Siber 


Poštovani Antonio, 

priznajem, prevario sam se pretpostavljajući da ste kao angažirani lijevi intelektualac pažljivo 
pročitali Murrayevu na egzaktnim podacima utemeljenu “Čudnu smrt Europe”. I da ste kao 
eminentni znanstvenik koji uvažava egzaktne podatke mogli pojmiti i onu njegovu tezu prema 
kojoj virtualna (u smislu da je lakše ljubiti apstraktno čovječanstvo nego konkretnog čovjeka) borba 
umornog Zapada za “ljudska prava” na sve i svašta širom otvara vrata fizičkom “načinu života” 
čak i protiv elementarnih “ljudskih prava”. Primjerice, prema svim relevantnim istraživanjima iz 
navedene knjige stari i novi doseljenici u Europu u velikoj većini apsolutno odbacuju na Zapadu 
dosegnuta prava žena i homoseksualaca. 

Lp 

K 


Poštovani K, 

Priznajem, prevario sam se pretpostavljajući da Vam je jedan mail dovoljan. 
Srdačno, 

Siber 

Bilijuni bilijuna nečega 

Ne može se beskonačno prodavati 
Ista bajka, 

Iako dobre bajke 
Traju tisućljećima 
I lako se prilagode 
Da traju još duže. 

Radi se o marketingu - 
Ljude treba privući 
Novim proizvodom, 

Recimo drugim svijetom 
Na ovom svijetu - 
Zašto ne? 

Tko, uostalom, danas još ima 
Dovoljno mašte 
Za drugi svijet 
Na drugom svijetu? 

Drugi svijet na ovom svijetu, 

U bliskoj budućnosti! 

Kad se postoci razmnože 
i grafovi narastu. 

Treba se samo strpiti 

Zbog kamatnog računa - 

Postotak od postotka na postotak 

I kako to već ide 

Kad se ljudima otima vrijeme. 

Treba se samo strpiti 
I imati povjerenje 
U rast 

I nasmiješene mesije optimizma 
S jahtama od ugljikovih vlakana 
I bilijunima bilijuna 
Nečega. 


Zabilježeno po tekicama | 71 


Tko bi, uostalom, o svemu tome 
Mogao znati bolje od njih? 

Drugi svijet će 

Sasvim sigurno doći 

A ako bude malo kasnio 

Bit će to zbog migranata 

I virusa - 

Oni su krivi 

Što su s burze izbrisani 

Bilijuni bilijuna 

Nečega. 

Vrijeme La Fontaineovih basni 


Živimo u vremenu La Fontaineovih basni 
I podle su se lije prežderale sira 
Svi su vuci debeli i masni 
A pseći lanac nose kao orden časni 

Živimo u vremenu La Fontaineovih basni 
Kad cvrčke izgladnjuju obični mravi 
Tupavi magarci besramno su glasni 
Za sve koji revat neće i opasni 

Živimo u vremenu La Fontaineovih basni 
I štakori su vijećnice zauzeli 
Otkucava noć i čas je kasni 
Izgledi su nam posve jasni 

Posebna kategorija 

Premda su Nijemci tvrdili 

Da je Židova sasvim lako prepoznati, 

Nacistički znanstvenici proveli su cijeli rat 

Mjereći lubanje i bedrene kosti 

Iz Auschwitza 

Bez ikakvog rezultata - 

Židovi su manje-više isti kao i Nijemci 

Iako je to nadljudima 

Grozomorna ideja. 

Ljudi općenito vole biti 
U posebnoj kategoriji 

Među Arijevcima, Amerikancima ili Hrvatima 
Ili među 144000 Kristovih suvladara 
Uskrslih na nebo. 

Uvijek postoje posebne kategorije 
Samo za nas i naše. 

Nama se izabranima 
Ništa i ne može dogoditi - 
Mi smo zapravo besmrtni 
A šiljate glave imaju 
Oni drugi. 

Pa i kad navale kuge 

Uvijek umiru oni iz drugih kategorija 

Stari, bolesni i slabi 

Pederi i plućni bolesnici 

Nikad netko od naših. 

Pa čak i ako se kakav naših godina i spola 

I nađe na respiratoru 

Naizgled potpuno zdrav 

Sve je to samo naizgled 

Jer on zapravo i nije bio 

Jedan od nas 

Besmrtnih. 

Naša je smrtnost 

Praktički nula 

Uvijek i svugdje 

Čak i kad navale kuge 

Iako je račun prirode neumoljiv 

I pokazuje da sve kategorije 

Na kraju umru. 

Drugim riječima 
Smrtnost je 100%. 

Lokalpatriotska epidemija 


Dalmatinci tvrde 

Da im Zagrepčani prenose bolest 

A Zagrepčani 

Da im bolest prenose Dalmatinci. 
Prava je istina 

Da bolest prenose jedni drugima. 

Sve će sigurno biti drukčije 


Sve će biti drukčije kad ovo završi 
I nikad više neće biti 
Tuđe boli 
I naše boli 
Tuđe djece 
I naše djece 

Jer čovjek je čovjeku brat 
I njihova je muka i naša muka 
A njihov je virus i naš virus 
I samo je pitanje kad će doći 
Do nas. 

Sve će biti drukčije kad ovo završi 

U to nema sumnje 

Ali zašto se oni i danas šeću 

Po ulicama 

I uživaju po kafićima 

Zar ne znaju daje 

Njihov virus i naš virus 

I da će tako samo 

Produžiti tijek bolesti 

I ugroziti sve nas zajedno. 

Da, sve nas zajedno. 

Sve će sigurno biti drukčije kad ovo završi 
Jer će nas naši divni doktori spasiti 
Od ove pošasti s TV ekrana, 

Svako popodne u dva sata 
Kad se broje mrtvi i zaraženi 
I virus je već tu negdje, 

Posve blizu, možda već i u zgradi 
Jer znam da susjed ne skida cipele 
Kad ulazi u stan 

I naokolo voda onog prljavog psa. 

Tko zna gdje taj sve gaća 
I kakve sve zaraze nosi na šapama. 

Sve će biti drukčije kad ovo završi 

I sve smo radili krivo 

Samo je osamsto planinskih gorila 

Preostalo u Ruandi 

A pčelica je posvuda sve manje 

I klimatske promjene, da, 

Sve je to moglo pokrenuti virus 
Koji je sad tako blizu, 

Možda već negdje u zgradi. 

Slušaj, 

Ništa neće biti drukčije. 

Ni pčelice ni gorile, usput, 

Dvjestopedeset tisuća ljudi je bačeno 
U masovnu grobnicu u Kigaliju 
A u Nevadi beskućnicima crtaju 
Pravokutne mreže na parkiralištu 
Da budu udaljeni barem dva metra 
Jedni od drugih 

Dok spavaju pod vedrim nebom. 

Ljudi su poharali skladišta 
I natovarili hladnjake 
Jer žele živi dočekati ono vrijeme 
Kad će sve biti drukčije, 

Točno onako kako je bilo i prije 
A Onaj koji sjedi na prijestolju 
Nije rekao: “Gle, sve činim novo” 

Jer ništa se novo od vas 
Ni ne može načiniti. 

Dajte nam lijekove 


Dajte nam lijekove! 

Crvene, zelene i plave 
Velike i male 
Okrugle i duguljaste 
U koktelu 
Nije važno kakve 
Bitno je da nam ih date 
Jer smo inače propali 
I smrt nas sigurna čeka. 

Dajte nam lijekove! 

Ili cjepiva 

Ruska, kineska ili švedska 
Samo jednom u ruku 
A još bolje nekoliko puta 
Ili u kombinaciji 
Da budemo sigurni 
Jer smo inače propali 
I smrt nas sigurna čeka. 

Dajte nam lijekove! 

Ili plazmu preživjelih 
Uzmite im svu krv 
I dajte je nama 

To je njihov dug prema čovječanstvu 
I svakome od nas. 

Dajte nam krv preživjelih 
Jer smo inače propali 
I smrt nas sigurna čeka. 

Dajte nam lijekove! 

One što uzima američki predsjednik 
Nije važno kako se zovu 
I tko če na tome zaraditi. 

Što su uostalom 
Menadžerski bilijuni bilijuna 
Prema vrijednosti naših života? 

Dajte nam najnoviji farmaceutski izum 
Jer smo inače propali 
I smrt nas sigurna čeka. 

Dajte nam lijekove! 

Dajte nam bilo što. 

Jer ne možemo podnijeti 
Smrt koja nas sigurno čeka. 

On koji vidi kroz maske 


Maske su na licima sviju 
I majki i beba 

I starica što čekaju pred trgovinom 
I biciklista koji pedaliraju hrabro, 

Ali ipak ne preko neke mjere, 

Jedino pred crkvom 
Vjetar nosi one odbačene, 

Zelene i lake kao perce 
Podigne ih pa ih spusti 
Kao da te izaziva da ih stigneš. 

To je kao kad uzeti 
Odbacuju svoje štake 

Jer On ozdravljaše i opsjednute i mjesečare 
i uzete. 

Kako bi se uopče u Njegovu crkvu 
I moglo uči s figom u džepu 
I maskom na licu 

Jer On ne gleda kao što gleda čovjek: 

Čovjek gleda na oči, 

A On gleda što je u srcu 
I sve je golo i razgoljeno očima 
Onoga komu nam je dati račun. 

Pa ako nas i On, koji vidi kroz svaku masku 
I koji zna koliko smo zli 
Neče obdariti zdravljem iako smo Ga zaiskali 
Onda nam uistinu nema spasa. 

Smrad stoljeća 


Grad je davno prodao dušu 
I stoji još samo 
Kao smrdljiva ljuštura 
Što zaudara na vlagu 
I plijesan. 

Stoljetna je to plijesan 
Iz povijesnih bespuća 
Koja se hvata na ciglu 
I beton 
Koje proždire 
I mrvi 

Ulazi u pukotine od potresa 
I izjeda beton iznutra 
“Nadolit ćemo mi još betona 
I grad će biti ljepši i stariji 
Nego ikad prije.” 

Tako kažu 

Iako je grad odavno prodao dušu 

A sav taj silni beton 

Pritišće zemlju 

I sve klizi niz breg 

Polako odnoseći 

Slavnu povijest 

U betonu i mramoru 

Nepodnošljivo tešku 

Za zemlju na kojoj stoji 

Iako nikad nije uistinu 

Stajala 

Nego je uvijek 
Klizila 

Zbog svoje posve neprimjerene 
iezme 

I sav taj beton i mramor 
Koji čuvaju zaštitari 

Ima imena mrtvih ljudi, 
Povijesnih velikana 
Koje drobi plijesan 
Tako da svi ulazi smrde. 

Tu se više od smrada 
Uopće ne može živjeti. 

Mjerljivi ishodi življenja 


Ja sam se tamo našao slučajno 
Jer ne volim ni pogrebe 
ni kamene ploče s imenima ljudi 
kojih više nema. 

Općenito, ne posjećujem kamene ploče 
s imenima ljudi kojih više nema, 

Iako na groblje često dolazim 
Zbog breza i kosova 
I svjetlosti u arkadama. 

Našao sam se tamo, dakle, slučajno 
Ne znam više točno ni zašto 
Jer ga nisam poznavao dovoljno 
da ga zavolim 
Ili da ga povrijedim 
Pa da mi bude žao. 

Bilo je ipak u njemu nečeg 
Živog 

Što se rijetko viđa u mojoj struci 
Gdje ljudi zbrajaju i mjere 
Pišu u tablice i adekvatno vrednuju 
Zabrinuti zbog brojeva i redoslijeda 
A pogotovo zbog svog položaja 
U svemu tome. 

Bilo je u njemu nečeg živog 
I popili smo pivo nekoliko puta 
Iako mi je sve to bilo 
Pomalo čudno 
Jer obično ne pijem 
S mnogo starijima od sebe. 

Svašta mi je tada napričao, 

Zapravo, uglavnom one stvari 
O kojima se u mojoj struci 
Ponekad priča, 

kad se ne strahuje zbog redoslijeda — 
o mrežama i kemijskim vezama, 
o geometriji i topologiji, 
o Gaussu i Euleru. 

Govorio je o tome 

Kao o najljepšim, posve tajnim stvarima, 
Iako su navodno dostupne svima, 
Dotaknu ipak umove 
Rijetkih 

I oči su mu svjetlucale, sjećam se, 

A nije bilo od piva. 

Bilo je u njemu nečeg živog 
Dok je bilo 

I ne znam zapravo zašto sam uopće 
Došao 

Među sve te ljude 

Koji su ga valjda poznavali 

Duže i bolje od mene. 

I danas se sjećam mirisa 
Svih tih vlažnih kaputa 
Kad je pred nas stao 
Njegov drug i suradnik, 

Znam ga tek po čuvenju, 

I počeo: 

“Dragi naš Karlo, 

Bio si veliki znanstvenik. 

Imao si 149 radova 
i više od 5500 citata.” 

Ostao sam do kraja 
Jer mi je bilo neugodno 
Da naprasno odem. 

Nije, na kraju, bilo ni razloga. 

Poznajem stanje u svojoj struci 
Gdje ljudi zbrajaju i mjere, 

Pišu u tablice 
I adekvatno vrednuju. 

Bilo je u njemu ipak 
Nečeg živog 
Dok je bilo 

Nečeg što se nikako nije moglo uklopiti u 
Mjerljive ishode življenja 

Profesor Thaddeus Schmidlap 
i svinjska gripa 


Profesor Thaddeus Schmidlap obišao je sav 
Divlji zapad 

tvrdeći da njegovo zmijsko ulje liječi reumu, 
ženske bolesti i rak. 

Prodavalo se kao halva, a mnogi su od njega 
Uistinu i ozdravili - 
Tako su barem rekli. 

Današnji profesori obično nemaju 
Tako smiješna imena 
Ne nose polucilindre 
I druže se s uglednim svijetom 
A za svaku bolest prodaju poseban lijek 
Koji ima ozbiljno i komplicirano ime - 
Klorokin, oseltamivir ili azitromicin. 

Lijekovi se i danas prodaju kao halva, 

A od njih mnogi 
Uistinu i ozdrave. 

Tako barem kažu. 

Nije uostalom važno zove li se lijek zmijsko ulje 
ili oseltamivir - važno je da spašava od smrti 
A tko će o tome znati bolje od 
Uglednog profesora 
Thaddeusa Schmidlapa. 

Prekasno za izlječenje 


Uvijek smo sami krivi 
Za sve što nam se dogodi - 
Tako nam uporno tvrde s ekrana 
Ugledni znanstvenici 
I zabrinuti liječnici, 

Jer da smo barem stigli na vrijeme 
Sve je moglo biti drukčije. 

I nikad nisu krivi oni - 

Krivi smo uvijek i samo mi 

A njihovo je tek da uspostave 

Stručni autoritet 

I možda dijagnozu 

Te nam prenesu poruku 

Kako su nas upravo oni mogli spasiti 

Samo da smo, eto, 

Stigli malo ranije. 

I zato, da nas, koji smo još živi 
Spase 

Slikaju se po novinama 
I reklamiraju svoje svjetske rezultate 
I lijekove za tumore koji samo što nisu, 
I svoje najmodernije klinike 
Na koje, usprkos svoj toj reklami, 
Uvijek stižemo prekasno, 

Iako su oni pokušali uistinu sve 
Što smo novcem mogli kupiti. 


Sami smo za to krivi. 

Proročki kadar 


Proroci ne znaju 
Govori li kroz njih uistinu Bog - 
Znaju samo da se osjećaju božanski 
Ponad straha i strepnje puka 
Koji ih preplavljuju. 

Iako to, naravno, nije zbog njih 

Nego zbog Boga i božanskog gnjeva - 

Oni su tu tek 

Da sve to najave svijetu 

Drhteći sladostrasno sve više 

Sa svakim stravičnim detaljem, 

Sa dvadeset rogova zvijeri, 

Vatrenim skakavcima 
I kugom od koje otpadaju uši. 

Danas nitko više ne vjeruje prorocima 

Iako je to nekad bilo 

Cijenjeno zanimanje 

Ako se u tome nije pretjerivalo 

I najavljivalo Božji gnjev 

Tek onako i svako malo. 

Ljudima dosade pogrešne prognoze 
I skloni su proroke prozvati 
Lažnim 

A to za proroka može biti 
Apsolutno kobno. 

Proročki kadar danas 
Upisuje fakultete 
I radi na institutima. 

Tamo usavršavaju proročku vještinu 
Na konkretnim podacima - 
Pandemijama i slomovima burze 
Potresima i tsunamijima 

Nuklearnim katastrofama i 
Globalnom zatopljenju. 

Pa iako ih više ne nazivaju prorocima 

Kamoli lažnim 

A prognoze su im 

Uglavnom točnije 

I danas pokoji osjeti 

Ono isto proročko sladostrašče 

Kad spomene zvijer sa dvadeset rogova 

I kugu od koje otpadaju uši. 

Pet milijuna nevidljivih 


Bogati dobrotvori su poznati po tome 
Što spašavaju brojne živote 
Negdje daleko 
Naravno, za najmanji iznos 
Po glavi stanovnika 

Gdje je vrijednost za njihov novac najveća 
Proporcionalno broju spašenih duša. 

Bogati dobrotvori za te teške 
Izračune isplativosti 
Hrane, cjepiva ili antibiotika 
Angažiraju slavne znanstvenike 
Jer nije lako predvidjeti 
Gdje je ulaganje najprofitabilnije 
Po glavi spašenog stanovnika 

Bogati dobrotvori o svom dobrotvorstvu 

Uglavnom šute 

I puštaju da o tome govore 

Oni slavni znanstvenici 

Koji o veličanstvenim pothvatima 

Spašavanja milijuna života 

Predaju u sjajnim kraljevskim dvoranama 

I pred uglednim auditorijima. 

Nije to mala stvar, hej, 

Spasiti cijelu jednu državu 

Od pet milijuna nevidljivih stanovnika 

I to male crne djece — 

Za svega pola dobrotvorovog dolara po glavi 
Učini se na svijetu toliko dobra 
Samo treba sa sredstvima mudro 
I proračunato. 

Tome slavni znanstvenici i služe. 


crnčića 

Slavnim se znanstvenicima ponekad 
Na kraju predavanja 
Od pljeska 
Oči i zacakle 
Pa im se učini 

Da im s učenom publikom u frakovima 
I lijepim haljinama, 

Sa zlatom urešenih balkona 
Plješče čak i onih pet milijuna 
Nevidljivih znojnih crnčiča. 

Narcisoidni spam 


Mnogi ne znaju da su znanstvenici 
među najglupljim ljudima na svijetu. 

Poznajem tu struku i često se s njima družim 
Pa dobro znam o čemu govorim. 

Uvijek to pomislim kad dobijem 
Jedan od onih zbrljanih mailova 
Koji ode na bezbroj adresa 
A onda netko na njega odgovori 
I sve te bezbrojne adrese 
Dobiju taj neki bezvezni odgovor 
Koji je bio namijenjen samo onome 
Koji je zbrljani mail i poslao. 

A onda lavina krene: 

“Zašto sam ja dobio taj mail?!” 

“Maknite odmah moje ime s ove mail-liste!” 

“Pa ja uopće ne dolazim na tu konferenciju!” 

“Molim vas, PRESTANITE SE ŽALITI, 
vi odgovarate cijeloj mail-listi, 
sve će vaše žalbe biti 
proslijeđene svim primateljima! 

I da, maknite me s ove mail-liste!” 

“Dovraga, sad jedni druge zatrpavamo sparnom 
zbog ove glupe liste. ZAUSTAVITE OVO!” 

“Organizatori su posve neprofesionalni, ali ipak 
PRESTANITE ODGOVARATI NA OVU LISTU!” 

Mnogi ne znaju da su znanstvenici 
među najglupljim i najnarcisoidnijim 
ljudima na svijetu 

Iako se strašno vole praviti pametnim 
I pokazivati naokolo 
Zatrpavajući pritom sparnom 
Sve oko sebe. 


Holy shit, now we spam each other because of this stupid list. 
STOP IT! 

DESTROY THE ENTIRE LIST AND A MILLION SIMILAR ONESM! 


On 28/01/2020 15:10, 


> Please remove my email also 

> 


wrote: 

Njihov jedini grijeh 


Profesorica je rekla 
Da je fašizam tu, s nama, 

Te da nikad nije ni otišao 
I mnogi su na njene riječi 
Zamislili slike obrijanih mladića 
Koji cipelare crnca 
I naoružane seljane 
Iza ograda od bodljikave žice 
Koji štite kršćansku Europu 
Od musave djece. 

Nitko nije zamislio 

Posve obična, svakodnevna lica 

Uglednih doktora i profesora 

Čiji je jedini grijeh 

To što žele pomoći svom narodu 

I voditi ga s govornica i tribina 

Iz sveučilišnih bolnica, akademija i katedri 

Pred uglednim auditorijima 

I uvaženim kolegama. 

To je uistinu njihov jedini grijeh 
I mogu biti posve sigurni 
Da će im povijest oprostiti 
Traku oko ruke 
S kukastim križem. 

Zemlja znanosti 


Davno je prošlo vrijeme praznovjerja 

Smiješnih rituala i smrtonosnog neznanja 

Danas živimo u zemlji znanosti 

A znanstveni savjetnici savjetuju vladu 

I svekoliki puk 

Kako da pristupi i postupi 

U crkvama i ispovjedaonicama 

Pred sarkofazima plastificiranih svetaca 

U bolničkim kapelama 

I na školskim satovima vjeronauka. 

Davno je prošlo vrijeme praznovjerja 

I svaki naš znanstvenik dobro zna 

Da je pola na njemu 

A pola na dragom Bogu 

Zato ih i školujemo na vjerskim studijima 

Da znaju razgovijetno izmoliti očenaš 

Kad bude uistinu gusto. 

It’s poetic 


Mudri starac od ugleda i značenja 
Jednom je moje predavanje 
Nazvao poetskim. 

“It’s poetic”, rekao je 

S blagim smiješkom 

Koji je osijedio i naizgled omudrio 

Od desetljeća ponavljanja 

Te samo prividno izgubio 

Prizvuk sprdnje s kojim mi znanstvenici 

Već govorimo 

O pjesnicima i poeziji. 

O istinitim se stvarima, naravno, 

Ne govori u pjesmi. 

Previše je to riječi 
i značenja 

Podložnog različitim tumačenjima, 
Paradoksa koji se lako razvije 
U svega nekoliko stihova 
A da ga nitko ni ne primijeti. 

To je zato jer se sloboda 
Da se bude paradoksalan 
Podrazumijeva samo u poeziji 
I u životu 

Koji se prema tome 
I ne smatra ozbiljnom i istinitom 
Nego poetskom djelatnošću. 


It’s poetic. 

Zantedeschia aethiopica 

Soba pored pisača 

O njemu je malo tko išta znao 
Tek da je zaposlen nekad davno 
I da ne govori mnogo. 

Zapravo da samo odzdravi 
I malo klimne glavom. 

Bavio se nekom čudnom 
I samotnom znanošću 
S mnogo simbola 
I posve čudnih motivacija 
I objavio bi ponešto tu i tamo 
Pa su ga uglavnom ostavljali na miru 
U uobičajenim institutskim ratovima 
Za teritorij. 

Njegovu sobu ionako 
Nitko nije htio 
Jer je bila odmah do pisača 
Koji je stvarao užasnu buku - 
Tko bi se tamo uopće mogao 
Na bilo što koncentrirati. 

Prošlo je neko vrijeme 
Dok su shvatili da ga već danima nema 
I da ga nitko zapravo nije vidio 
Prilično dugo. 

Policija ga je našla u stanu 
Već odavno ukočenog i žutog. 

Poslije su sobu kraj pisača preuredili 
U nekakvu čekaonicu 
S kopirnim papirom 
I najnovijim časopisima 
Da se ima što prelistati 
Ako ispis još nije gotov, 

Iako nitko nije volio sjediti tamo 
Pa je zjapila uglavnom prazna. 

Kao i danas. 

Kažu da su mu u računalu našli 

Bezbrojne foldere pune pornografije - 

Posve uobičajenog tipa 

I motivacije - 

I godinama poslije 

Na institutu se govorilo 

O tipu koji je umro 

A u računalu su mu našli 

More pornografije 

Iako su mu ime 

Odavno zaboravili 

I nisi ga mogao doznati 

Čak ni od onih 

Koji su ga poznavali. 

Nitko se zapravo u vezi s njim 
Nije sječao ničega drugog - 
Ni imena, ni lika 
Ni radova čudne motivacije, 

Iza njega je ostala 

Jedino legenda o sobi pored pisača 

I računalu punom pornografije. 


Okrajci 

Zima 2019./2020. 


26. ožujka 2020. godine 


Htio sam nekako zaobići ovaj post o 
zimi. Dijelom zato što zime skoro da 
nije ni bilo, a dijelom zato što sam 
fotografije onoga malo što je bilo već 
objavio u postu o zaprešićkom mrazu*. 

No, karantena je, ljudi su doma, ja 
sam doma, vrtim neki kod, čitam 
članke, ali i to s vremenom, naravno, 
postaje naporno, a otići nemaš kamo. 
U Zagrebu su prekjučer zabranili 
napuštanje prebivališta pa o mjestima 
na koja bi htio otići možeš samo 
sanjati. Ili ih se prisjetiti. Pa sam 
odlučio ipak nešto zapisati. 

24. prosinca 2019. godine u Olimju. 
Kupili smo med i čokoladu. 




Dva dana kasnije, 26. prosinca na 
Žumberku, u Budinjaku kod svete Petke. 
Odatle puca lijep pogled na Sloveniju, pre¬ 
ma Kostanjevici na Krki. 

Malo poslije Nove godine, 4. siječnja, bili 
smo u Bosanskoj Krupi. S tvrđave se vidi 
Una, kuće i džamija. 

Bilo mije dvanaest godina, 
prvi put sam sišao do grada 
iz mog sela, tihog i dalekog, 
kad susretoh tebe iznenada. 

Eh, dječačke uspomene glupe! 

Mala moja iz Bosanske Krupe! 

Jesi li me spazila iV nisi, 

zbunjenoga seoskoga đaka, 
svjetlokosog i očiju plavih, 
u oklopu novih opanaka, 
kako zija u izloge skupe ? 

Mala moja iz Bosanske Krupe! 

Naišla si kao lak oblačak, 
tvoj me pogled za tren obeznani, 
zaboravih ime i očinstvo, 
kako mi se zovu ukučani. 
Iznevjerih poput sablje tupe. 
Mala moja iz Bosanske Krupe! 

Tekli tako gimnazijski dani, 
uspomena na te ne ocvala, 
modra Una u proljetnje noći 
tvoje mije ime šaputala. 
Lebdjela si ispred đačke klupe, 
mala moja iz Bosanske Krupe! 


Brzo minu naše đakovanje, 
lagan leptir sa krilima zlatnim, 
ipak tebe u srcu sačuvah 




kroz sve bure u danima ratnim. 
Ta sjećanja mogu V da se kupe, 
mala moja iz Bosanske Krupe! 


Sad je kasno, već mi kosa sijedi, 
gledam Unu, ćuti kao nijema, 
zalud lutam ulicama znanim, 
sve je pusto, tebe više nema. 

Ej, godine, nemjerljive, skupe! 

Zbogom, mala, iz Bosanske Krupe! 

Branko Ćopić 

Ćopićevo se selo zove Hašani i 
navodno mu je rodna kuća nedavno 
obnovljena. Nismo otišli ovaj put, ali 
smo vidjeli njegovu “metropolu” u 
koju je kao đačić-seljačić zijao kao u 
najveće svjetsko čudo. 

Od središta grada, cesta između 
katoličke i pravoslavne crkve vodi do 
mosta preko Une. Tko se na tom putu 
okrene unatrag, možda će vidjeti 
nešto slično onome što sam ja vidio. 

Na brdu izvan grada, gdje je kulturni 
centar, park je sa skulpturama 
partizana. Točnije bi bilo reći da je 
to park s postoljima skulptura jer u 
njemu nema više poprsja, ostala su 
samo postolja s imenima. Poskidano 
i prodano kao staro željezo valjda? 
Zapravo bi mi to bila draža verzija 
nego da je poskidano iz mržnje i 
bijesa, ali bojim se da bi ipak moglo 
biti ovo drugo. 

Nema više spomenika Lepoj Radić, Dušanu Košutiću, Trivu Adamoviću, Savi 
Vulinu, ali ni Salku Terziću. Ostalo je jedino poprsje Safeta Krupića, “filozofa- 
humanista-antifašista, borca za ljudska prava i jednakost”, ali i on ima kredom 
ucrtan kukasti križ na čelu. Safet Krupić ubijen je u Jasenovcu 1942. godine. 


Malo dalje, na skoro propaloj i zaboravljenom spomen-ploči iz NOB-a, - 
ćirilicom piše: 


Na onima je koji žive i životu hoće da služe, na nama je da besmislu 
mržnje i smrti damo smisao ljubavi i besmrtnosti. 


Do nas je došla kuja potpuno slijepa na jedno oko koje je posve pokrila bijela 
mrena, sisa oteknutih i otegnutih skoro do poda. Nismo joj imali baš ništa 
dati. 

Šestog siječnja šetali smo 
po Maksimiru. Zima je bila 
malo stisnula, a toplo i crve¬ 
no, iako suho, miješalo se s 
hladnim i plavim, vlažnim, 
ali uglavnom smrznutim. 

naprasno prekinuta, još prije Uskrsa. 


Muzej turizma je ipak radio. 
Fotografirao sam u njemu davno 
prošlo vrijeme strasti i veselja. 


Nitko nije nosio maske i ljudi su sjedili 
jedni blizu drugih, čak i ako su ponešto 
jedno drugom i zamjerali. 



Dvanaestog siječnja u Opatiji. Nadali J 
smo se naći čokoladu i fini kolač 
na sunčanoj terasi šminkerskog 
hotela Milenij (ah, Mitteleuropa, 
taj naš Weltschmerz), ali je sve još 
bilo zatvoreno. Čak ni u Opatiji 
dvanaestog siječnja sezona još nije 
počela. Tko je tada mogao znati 
da ni pred Uskrs u hotelu Milenij 
neće biti nikoga i da će sezona biti 

I siječanj, a pogotovo veljača bili 
su sunčani, kao u proljeće. Tko bi 
u tim danima prognozirao snijeg i 
prazne ulice 25. ožujka? Prošetao sam 
Mirogojem mnogo puta, kao i ranijih 
godina, a zabilježio sam i pokoju 
lijepu fotografiju - ovaj tužni anđeo 
fotografiranje 13. veljače. 

Arkade su neki dan opasno stradale 
u potresu, ali nisam ih osobno vidio 
tako da ne znam ništa više od onoga 
što sam pročitao u novinama. Treba 
ipak reći i da su prije potresa počele 
propadati i da se ništa na njihovoj 
sanaciji nije radilo, tako da nije potres 
svemu kriv (ispod; fotografirano 29. 
siječnja). 

Drugog veljače bili smo na Loviću 
Prekriškom, a odlazili smo tamo 
nekoliko puta ove zime. Fotografirao 
sam plavkastu arabesku od sjene gole 
krošnje na vratima groblja. 

S groblja puca pogled na Kupu. 

Na klupici u sjeni obično sjednemo i 
pojedemo sendvič. Ako nema vjetra. 

Blizu Lovića Prekriškog je Prekrižje. 
Položaj je tog mjesta lijep, ali je posve 
okupirano mesnom industrijom i 
skvičanjem osuđenih svinja. U neke 
dane se tu ipak da prošetati, a mi 
smo svratili do škole. Ona je jednim 
dijelom napuštena, ali upravo su te 
napuštene zgrade ono što privlači 
pogled. 





















Okrajci | 107 



Lijeska se ljeska na škrtom suncu, 
a na raspadnutom drvenom stolu, 
iza rđave ograde pred ulazom, stoji 
davno zaboravljeni čajnik. 

Tjedan kasnije bili smo opet na 
Žumberku, ali smo se u Zagreb - 
kakve li raskoši! - vratili sa slovenske 
strane Žumberka, prelazeći granicu 
u Jurovskom Brodu. Stali smo u 
Metliki i prošetali se mjestima koje 
poznajemo pa i do staračkog doma. 
Iza staračkog doma je lijep komad 
terena koji pada prema rijeci, a tamo 
je i kućica za mačke koje umirovlje¬ 
nici hrane. Nismo ih vidjeli devetog 
veljače. Prvi umrli od koronavirusa u 
Sloveniji bio je umirovljenik iz ovog 
staračkog doma. 

































Izlazeći iz Metlike zaustavio me vidik 
pa sam stao uz cestu radi fotografije. 

-Petnaestog veljače u Laskom. 
Prošetali smo uz Savinju s obje strane. 
Od staračkog doma do drvenog 
mosta pa s druge strane rijeke natrag, 
uz lječilište i kroz zdrav Uski park. Eto, 
sunce je već zašlo. 



Dvadesetdrugog veljače, opet na 
Žumberku, ali ovaj se put vratismo 
kroz Ozalj da vidimo Kupu i dvorac. 
Fotografirao sam ipak detalj ozaljske 
munjare. S mosta sam fotografirao 
i kajakaše, uz njihovo prethodno 
dopuštenje, a jedan Krešo me zamolio 
da mu fotografiju pošaljem na mail 
koji mi je doviknuo. Poslao sam mu. 
Kaže da su mu fotke super. 

Šestog ožujka, na povratku s posla i pred zalazak sunca, fotografirao sam 
trešnjin cvat u susjedstvu. Bilo je to prije jedva tri tjedna, a kao da je bilo 
u nekom posve drugom svijetu. U međuvremenu je mraz osušio cvjetove 
šljiva i breskvi, ubio marelice, kruške i jabuke. Ostat će tek pokoja malina ili 
borovnica, a i to ako bude sreće. 



Zabilješke s puta i s mora 

Tata, mama i njihova kćerkica pod ele¬ 
gantnim laganim kacigama i u šarenim 
biciklističkim opravicama pedaliraju 
na uzbrdici prema frankopanskom — 
kaštelu u Novigradu na Dobri. Tata i 
mama se skoro pa dosađuju, uzbrdi¬ 
ca je za njih posve bijedan izazov, ali 
maloj je teško i crvena je u licu, sva 
oznojena, a oči su joj izbuljene. Sva¬ 
ko malo potiho kaže Ma... ne mogu! 
Ne mogu!, a tata i mama iza nje Ma 
kako ne možeš, pa nije uopće teško, šta 
izvodiš! Mala uskoro drekne iz sveg 
glasa, sva očajna, tako da je se čuje sve 
do kaštela: 




Ne mogu! Ne mogu! Pustite me! 


Neki roditelji žele da im djeca budu 
vegani, neki da budu slavni pijanisti, 
a neki da budu biciklisti i s lakoćom 
pedaliraju uz uzbrdice. 


U Senju, pod Nehajem, mirišu pavi- 
tina i smilje, a mirisi se prelijevaju 
jedan iz drugog i jedan u drugi. 
Počne posve slatko, a onda malo 
zagorči i zagori, na curry i papar. 

Negdje između, ima i jednog i dru¬ 
gog i vjetar sad donese jedno, a 
odnese drugo. 







M? 

Prvo sam mislio da je dijete, ali kad se 
autom dovoljno približismo shvatih da 
se radi o muškarcu i to popriličnom 
krkanu, širem nego što je visok. Na 
toj tek malo prometnijoj, ali valjda 
naprometnijoj cesti Gorskog kotara u 
blizini, izveo je svoju slinavu argentins¬ 
ku dogu u šetnju. Iako je predio sjenovit 
i planinski, vani je vrelo - ključa. Tip 
je ipak ponosno odjenuo debelu crnu 
trenirku u kojoj pufće kako pokušava 
obuzdati psinu. Na leđima se sjaji: Za 
dom spremni! 



Poslije određenog vremena postane 
posve nevažno kako smo se sreli, gdje 
je tko bio i što smo radili. Pred nama 
ostaje vrijeme u kojem stojimo zajedno 
kao da smo tako oduvijek stajali. 

Ne smeta im noćna buka svega što 
su dovukli, klima uređaja i agregata 
i strojeva koji se čuju kao prijeteće 
režanj e svako malo. Ne smeta im 
ni užasno vrištanje ispod praga 
čujnosti, bubnjanje i galama koje 
nadire u pulsiranju koje pritišće oči, 
a onda se opet malo smiri. Ništa im 
od toga ne smeta i ujutro se probude 
sretni i naspavani. 

Nikad ne čuju ni zbor ptica, svako 
jutro u pola pet. Kosovi, naravno, 
pjevaju prve glasove. 


U vruće ljetne dane išla je baki i djedu 
na selo i provodila tamo cijeli dan 
skupljajući kokošija jaja i pokošenu 
travu. Posebno je uživala u tome što 
svojim prstićima može jaja slagati u 
kartonske kalupe brže od svih, brže 
od odraslih i velikih, a pogotovo od 
djeda. 

Poslije rada, skuhali bi joj posve bijelu 
kavu, a ona bi željno iščekivala tetku 
da iz grada donese tople makovice 
koje bi jela uz slatku kavu. Najviše je 
voljela mekane dijelove s puno maka. 

Navečer bi zahladilo, a ona bi osjećala 
svježinu koja štipa od vrhova prstiju 
pa sve do ramena, duž golih ruku 
izgorjelih na vrelom danjem svjetlu. 
Imala je devet godina. 

Dobro znamo da u našoj uvali nikoga nije dugo bilo po paukovim mrežama 
svakih metar-dva - nitko nije prolazio putićem. Ja ih pokušavam premjestiti 
s puta na neku granu, ali rijetko mi uspijeva. U uvali je vjetar otpuhao 
prošlogodišnji zaklon od granja. Skupljam grane i ponovo ih uplićem za ovu 
godinu. 



Ako imaš suho, ali još uvijek donekle 
elastično granje, od njega se između dvije 
stijene može isplesti čvrsta ograda - zaklon 
od sunca - koja će odolijevati i jakom vjetru 
ako je ispleteš vješto. 

Počni s dvije čvrste i deblje grane i dobro 
ih ukopaj uz stijene, a između njih upleti 
ostale grane. Grane treba uplitati tako i da 
guraju i da povlače, stvarajući tako mrežu 
dodirnih točaka u kojima djeluju sile i 
trenjem održavaju konzistenciju ispletene 
strukture. Radi se u o nečemu donekle 
sličnom tensegrity strukturama Kennetha 
Snelsona, iako je to, naravno, drevna 
vještina koju poznaje svaka pletilja košara. 

Danas smo otišli gdje nismo bili već 
nekoliko godina, iako je daleko jedva tri 
kilometra hoda uz obalu od mjesta gdje se 
obično kupamo. Spuštajući se kroz šumu 
pa iznad stijena, kroz grmlje i škrto drveće, 
opažam da ovdje miriše drukčije. Opažam 
i biljke kojih nema svega tri kilometra 
dalje - gospinu travu, divlji češnjak, dub, 
božikovinu, tetiviku i puno motra. I zrak je 
drukčiji - suhlji - i svjetlost je drukčija. Kao 
da sam na posve drugom mjestu. 

Ne znam što bih uopće tražio u Pekingu ili 
na Aljasci. 


Hans Meinhardt napisao je cijelu 
knjigu o uzorcima na školjkama i 
algoritmima i biološkim procesima 
koji ih proizvode. Na svakoj je stranici 
te knjige lijepa školjka s uzorkom i 
skup jednadžbi koje taj uzorak vjerno 
reproduciraju. 

Ležeći na boku dok more šušti, a vjetar 
svako malo hladno prekida sunce 
koje me dodiruje na dva-tri mjesta 
kroz šupljikavu krošnju, prevrćem 
po rukama skrhanu puževu kućicu, 
dodirujem joj godove rasta što su 
kao ljudski otisak prsta i razmišljam 
o Hansu Meinhardtu i njegovim 
umjetnim školjkama. 




Izrada stroja za milovanje 

Na ogradu od granja ispletenu radi zaštite od sunca objesi komad lagane 
tkanine, najbolje maramu. Tkaninu objesi o dvije točke tako da je cijelom 

površinom okrenuta prema smjeru iz kojeg puše vjetrić. Zakači je tako visoko 
da joj najniži dio visi desetak centimetara iznad tla. Potom lezi gole kože 
ispod ograde i marame koja će te milovati kako se njiše naprijed-natrag pod 
naletima vjetra. Možeš slobodno i zaspati uz šum mora. 


Zdračevski dekameron 

Mačku koju smo ovdje zatekli nazvali smo Martuša zato što sliči našoj 
Marti, a opet je grublja jer živi ovdje skoro sama loveći miševe i guštere, bez 
svakodnevne brige ljudi. No, kako je mačka posve mlada, učinilo nam se to 
Martuša pregrubim pa smo je počeli zvati Martušica. 

Kad smo se jutros probudili, ispred vrata, na otiraču, nađosmo utrobu 
nekakvog mišića, čega li. To je nama naša Martušica donijela preko noći da 
nam se oduži za jučerašnju šunku i pohanog oslića. 

Po danu, Martušica se penje iznad vanjskog ložišta i gradela, baš na pladanj 
na kojem drijema. 

Stalno prede, čak i kad je daleko od nas i kad je nitko ne češka. 


Pored stepenica ima jedan grm 
lavande koji tako snažno miriše da 
stalno izmišljamo razloge da kraj 
njega prođemo. Nije nam se uopće 
teško spuštati i uspinjati, bez prave 
potrebe i razloga. 


Noću se u daljini čuje čopor divljih 
pasa koji ovuda lunjaju i spavaju 
po zapuštenim maslinicima, ako 
uopće spavaju. Tako mislim u 
čistoj i gruboj, a opet tako udobnoj 
posteljini, dok slušam lavež i režanje 
u daljini. Čuo sam jučer daje čopor 
dobro poznata nevolja za domaće i 
da su psi nedavno rastrgali nekoliko 
kokoši i pijetla. 

Kad sam imao deset, jedanaest godina, mom djedu je čopor divljih pasa 
podavio desetak kunića. Zubima su poderali žicu kunićarnika i sve ih podavili, 
a da nijednog nisu pojeli. Godinama poslije zamišljao sam kako je biti kunić u 
kavezu, pred raljama razjarenih pasa koji će svaki čas potrgati ono malo žice 
što te od njih štiti. Kad sam odrastao, shvatio sam da smo svi mi kunići koje 
će na kraju poslagati jednog do drugog u dvorište ispružene od ušiju do vrha 
stražnjih šapa i da ćemo izgledati mnogo dulje nego što se to činilo dok smo 
bili živi. 


Samo petsto metara dalje počinje 
drugi svijet, kad vinogradi i maslinici 
zamijene asfalt i more, a mirisi 
smokava, loze i bora zamijene 
pokvarene ispuhe i motore koji 
sagorijevaju ulje. Ta je granica jedna 
od najoštrijih koje je uopće moguće 
iskusiti u suvremenom svijetu, a 
najlakše je se osjeti njuhom. 




Htio bih ovdje pisati o mirisima koje 
sam osjetio u predvečerje, ali ne znam 
kako uopće opisati miris. Mogao bih 
reći, recimo, da se radi o mirisu koji je 
od slatkog krenuo prema kiselom, ali 
tek malo i da se plijesni koje su ga tamo 
odvele lijepo osjete u toj kiselini, ali 
kako opisati miris plemenite plijesni? 
Nije to sirna plijesan, teškog i uljastog 
mirisa, nego nešto sličnije plijesni 

vinskih bačava, slatkoj i svježoj plijesni, ali sve to i dalje malo znači (kakvo 
grožđe? kakvo drvo?), pogotovo što želim opisati miris bilja iza one granice 
koju maločas spomenuh. Nema od toga neke koristi iako sam potrošio toliko 
riječi. Nadalje, nije to jedan, stalni miris, nego on stalno mijenja karakter 
kako se mijenja i bilje pored puta, a mirisi se prelijevaju jedan u drugog naglo, 
ali ipak kontinuirano. 



A kad slatku i živu vinsku plijesan zamijeni bor, stanemo i duboko udahnemo. 
Ah, volio bih da mogu opisati miris bora! Ali kojeg bora? Jer nije isti onaj 
velolučki i onaj dubašljanski i mirisi su im, priznajem, slični, ali i bitno 
različiti. Ovaj velolučki miriše u nešto dubljim i težim registrima i pomalo 
voćno, a dubašljanski je sterilniji, metalniji i medicinskiji. Uzalud pričam o 
svemu tome. 



U gradu posve zaboraviš da postoje zvijezde. Znaš da postoje u nekom 
apstraktnom smislu i prisjećaš se slika iz djetinjstva i udžbenika, ali ih nisi 
jako dugo vidio pa više i ne gledaš u noćno nebo. Grad je presvijetlo mjesto 
















Okrajci | 119 


za zvijezde. Za doživljaj gigantske veličine potrebno je da svjetlo bude posve 
slabo, a ne sve jače i jače. Ako uključiš mobitel ili tablet nebo se začas ugasi, a 
kad isključiš mobitel, oči ti se moraju priviknuti na tamu da opet vidiš zvijezde. 

Prepoznajem samo Velikog medvjeda, nikad nisam bio neki zvjezdoznanac. 
Čuje se ustrajni zbor zrikavaca, nekakav cvrčak koji sitno štepa kao šivaća 
mašina i ćuk. 



Tisuću devetsto četrdeset i osme, kad su 
Velolučane, Blaćane i druge Korčulane 
emigrirale u Južnu Ameriku zbog 
filoksere pozivali da se vrate na svoje, 
u novu državu, mnogi od onih koji se 
odlučiše vratiti zaklinjali su se u Staljina 
i socijalizam. Kad im brod konačno 
pristade u nekoj korčulanskoj luci sanjanoj 
u dalekom Brazilu, sve se dok su bili na 
oceanu okrenulo naopačke, a Staljin 
postade najgori neprijatelj Jugoslavije 
i socijalizma. Čuo sam jutros od 
domaćih da su domoljubne socijalističke 
povratnike tadašnje vlasti odlučile uputiti 
na neku vrstu preodgoja, da budu sigurni 
da su usvojili pravu varijantu socijalizma. 

Ostadoše tako povratnici skoro cijelu godinu u nekoj vrsti zajedničkog 
boravka, neki kažu i logora, a sve zato jer se svijet izokrenuo dok su bili na 
putu preko Atlantika. Ako su meni slagali, i ja lažem vama, filoksere mi. 


Prije, dok nije bilo automobila i mobitela, mogao si se iz Vele Luke uputiti u 
polje, poslom, naravno, i ostati gore cijeli dan, a da te nitko o tome ništa ni 
ne pita. Mogao si sjesti u hlad masline i samo slušati šuškavi vjetar i cikade, 
uživajući u svakom naletu hladnijeg zraka pročišćenog kroz krošnje drveća. 
Danas, čim te nema jedan sat, netko nazove i pita što je s tobom. 

Neka. Čovjek je sretan kad ima nekoga da ga zove nakon što na sat vremena 
pobjegne u maslinik. 

Primijetio sam da u zadnje vrijeme 
ne govorim nikome ništa o sebi. 
Započnem tako razgovor s nekim 
kojeg sam tek upoznao i prođe puni 
sat, a da ja ni jednu jedinu riječ 
o sebi nisam rekao, a da mi nije 
bilo nimalo dosadno - čovjek se 
napričao, olakšao i dušu tu i tamo, 
a ja svašta naučio. Zadovoljan sam 
time, iako to ne radim svjesno. 
Vjerojatno je to zato što sam uočio 
da ljude u razgovoru uglavnom 
zapravo ne zanima što je s onim 
drugim, nego ga koriste da pročiste 
svoje misli i strepnje i da se nakon 
toga osjećaju bolje. Ovo objašnjava 
veliku popularnost ispovjednika. 



Uz, sasvim sigurno bespravno 
izgrađenu vilu kraj mora, parkirani 
su skupi i veliki automobili. U kutu 
betonskog parkinga na debelom 
užetu prekratkom da bi se namjestio 
u škrtu sjenu nekakvog grma svezan 
je smeđe-bijeli pas. Dahće jadnik i 
od žare, a i od užeta koje je, želeći 
se sakriti u to malo sjene, nategnuo 
toliko da ga već guši. Ljudi ručnicima štite komandne ploče automobila 
od pregrijavanja, a psa zaborave. Na susjednoj kući naslikan je prizor 



Uglavnom, kako sam nekako izgubio 
potrebu da se ispovijedam, valjda i zato 
što znam da su moji grijesi neoprostivi, 
slušam pozorno druge kad imam kakvu 
priliku, i sve više uživam u tome. 








Okrajci | 121 


plavog neba i mora uokvirenih borovima ispod kojih, u sjeni, sjedi smeđe- 
bijeli pas i smije se isplaženog jezika. 


Ovaj je svijet osuđen na propast. 



Kakve to bezvezne kronike pišem? Gdje 
je to od Marka Aurelija i po veličini i 
po pretenziji! Može biti da sam posve 
izgubio i pretenzije i zamisao o veličini 
pa pišem tek o pokojoj mački koja mi 
nedostaje i naru popucalom od sunca 
među kržljavim maslinama. Pri tome je, 
naravno, mačka tek mačka, a popucali 
nar tek popucali nar. 


Crna, zrela smokva. Eto. Samo toliko. 
Crna, zrela smokva. Bela Hamvas volio 


Gradovi i radna mjesta postali su 
apsolutno nemoguća mjesta za 
rad. Stalno smo nečim pritisnuti 
i progonjeni, zujem u zgradama, 
narkomanima iz podruma, 
gužvom na parkingu, spletkama u 
radnim vijećima, podmetanjima, 
obvezama, protokolima, rokovima. 
Kad konačno nađemo pokoji 
trenutak mira i tišine, ne pada 
nam na pamet da radimo, nego se 
pokušavamo konačno odmoriti, 
nadajući se svesrdno da će potrajati 
više od nekoliko minuta. 

je crne korčulanske smokve. 


U Čavića luci pod čarskim poljem ima 
jedan duboki usjek u stijenama kraj 
kojeg je hladna vrulja, ispod stijene, 
prekrivena debelim slojem morske 
trave. Iako Čavića luku nekoliko 
domaćih obitelji voli i redovito 
posjećuje u kasna popodneva, možda 
i zbog kapelice, to je ipak sjajno 
mjesto da se čovjek dobro opere od 
najpopularnijih korčulanskih plaža i 
uvala jer hladne vrulje, nasreću, obični 
turisti zaobilaze. 

Nekad su ovdje stijene bile pune 
školjaka, ali sve je to, čini se, odavno 
polupano. 

Ovdje sanjamo ljude koji su odavno 
napustili naše živote. Nisu mrtvi, 
ali za nas kao da i jesu. Snovi ih 
privremeno ožive. 


Polje je u udolini sa svih strana 
okruženoj brdima. Stvorila se 
tako neka vrsta amfiteatra, a 
glavni je glumac jedan pijetao koji 
svakodnevno uživa u jeki svoga 
kukurijekanja. 


Kad ujutro, prije nego što sunce 
navali, zaliješ limun, bosiljak, 
ružmarin, melisu i lavandu, osjetiš 
oblak svježeg mirisa. To ti biljke 
zahvaljuju. 










Ljudi ionako nikoga ne trebaju. Ovdje mislim da ne trebaju nekoga zato što 
jest takav kakav jest, nego uvijek trebaju nešto što on radi - odvozi smeće, 
popravlja zube ili peče kruh. Ali takvih koji odvoze smeće ili popravljaju 
zube bit će i kad smetlari i zubari umru, dok konkretnog zubara i konkretnog 
smetlara neće. No, to za svijet nije ni važno. Bez svakog se pojedinačno može 
i dolaze uvijek drugi da rade ono što smo mi radili i budu u nekom površnom 
društvenom smislu umjesto nas. Ljudi, dakle, nikoga pojedinačno ne trebaju 
pa je posve moralno i opravdano udaljiti se od njih i pokušati biti na način 
koji je ono što želimo, a ne ono što se od nas očekuje - da budemo nešto 
korisno i zamjenjivo kao ljudski vijak ili zupčanik koji i nema ime nego samo 
funkciju. Ako se ikako može, trebalo bi nekako pobjeći od te svoje funkcije i 
od ljudi koji očekuju da funkcioniramo, da bismo uistinu bili. 

Pa iako je antisocijalno, nema u tome ničega ni oholog ni obijesnog. Radi se 
o žudnji za životom. 

Grad Korčula zaudara po kugi. Tamo gdje je pošast 1617. godine propalila 
kroz spavaće sobe i kuhinje plemića i gdje su u mukama umirali mletački 

mornari, danas iznajmljuju sobe 
za turiste. Sobe za turiste i danas 
zaudaraju po kugi. 


Skupina vrlo kulturnih turista iz 
Poljske razgleda crkve i plemićke 
grbove, balkone i stupove. Smiju se 
upadljivo preglasno i veselo kišu. 
Ako umrem od koronavirusa, 
ovdje želim izjaviti da sam ga 
dobio jedanaestog kolovoza 
ljeta Gospodnjeg dvije tisuće 
dvadesetog u gradu Korčuli od 
mlade, vrlo kulturne Poljakinje 
kovrčave narančaste kose i telećeg 
pogleda koja je kihnula prema 
meni s izravnom namjerom da me 
ubije. I pritom se hihotala. 


Najosjetljiviji znaju da je bijeg uzaludan i da je raj već pokoren. Čuje se to po 
dubokom i podmuklo tihom zuju koji obuzima dolinu, koji dolazi iz dalekih 

agregata i brodogradilišta, prelazi brda i navaljuje kroz krošnje maslina koje 
ga u njegovom osvajačkom pohodu ne mogu zaustaviti. 


Vani hara kuga, kosi po noćnim 
klubovima i po svadbama, a mi od 
nje pobjegosmo među sove ušare, 
zarđale karijole i zarasle suhozide. 
To se zove socijalna distanca. 
Zdračevski dekameron. 


Ujutro, dok sunce još nije prevalilo 
brdo nego se penje, a njegov se dolazak 
vidi po vrhovima borova koji počinju 
svijetliti, zbor cvrčaka s odobravanjem 
skandira: Daj! Daj! Daj! Daj! Daj! Daj! 
Daj! Daj! Daj! Daj! Daj! Daj! Najprije 
skromno i tiho, a onda, kako se sunce 
penje i konačno pomalja glavu iza brda, 
sve jače i oduševljenije dok se konačno 
ne pretvori u ekstazu i sveopći pljesak 
tribina iz krošanja maslina. 

